China janji bantuan COVID-19 RM12.6 bilion kepada negara membangun

BEIJING, 7 Zulhijjah 1442H, Sabtu – Presiden China, Xi Jinping pada hari Jumaat menjanjikan bantuan sebanyak AS$3 bilion (RM12.6 bilion) kepada negara-negara membangun untuk memerangi COVID-19.

Xi berkata demikian dalam pertemuan darurat pemimpin negara Kerjasama Ekonomi Asia Pasifik (APEC), yang belum pernah diadakan sebelum ini.

Beliau berkata, dana tambahan itu bertujuan menyokong pemulihan ekonomi dan sosial di negara-negara membangun yang lain, menurut agensi berita rasmi Xinhua.

Katanya, China telah menyediakan lebih daripada 500 juta dos vaksin COVID-19 di negara-negara membangun.

Terdahulu, Perdana Menteri New Zealand, Jacinda Ardern dijadualkan menjadi tuan rumah sidang kemuncak tahunan para pemimpin dari kumpulan APEC 21 negara pada bulan Disember, namun mengadakan pertemuan tambahan dengan notis kurang dari lima hari untuk menangani masalah mendesak yang disebabkan oleh pandemik global.

Pandemik COVID-19 telah menyebabkan peningkatan sebanyak 18 peratus dalam jumlah mereka yang berdepan dengan situasi kelaparan, kata laporan Pertubuhan Bangsa-Bangsa Bersatu (PBB).

China, di mana coronavirus pertama kali muncul pada akhir 2019, telah menjanjikan bantuan, peralatan perubatan dan vaksin bernilai berjuta-juta dolar kepada negara-negara di seluruh dunia dalam beberapa bulan terakhir selepas ia mampu mengawal penularan dalam negaranya. – Agensi


Aidiladha: Selangor beri cuti Jumaat kepada penjawat awam

SHAH ALAM, 8 Zulhijjah 1444H, Selasa – Kerajaan Selangor bersetuju memberikan satu hari cuti tambahan pada Jumaat ini (30 Jun) kepada penjawat awam di bawah pentadbiran kerajaan negeri sempena sambutan Aidiladha.

Setiausaha Kerajaan Negeri, Datuk Haris Kasim berkata, cuti tambahan berkenaan berikutan pengisytiharan tarikh Aidiladha yang jatuh pada Khamis, 29 Jun bersamaan 10 Zulhijah 1444H.

Beliau berkata, kemudahan cuti tambahan tersebut adalah selaras dengan Akta Hari Kelepasan 1951 (Akta 369) dan khusus kepada semua penjawat awam di jabatan, agensi kerajaan negeri dan pihak berkuasa tempatan negeri sahaja.

“Bagaimanapun badan berkanun, anak syarikat kerajaan negeri dan pihak swasta adalah tidak tertakluk kepada arahan ini dan terpulang kepada majikan masing-masing selaras dengan Akta Kerja 1955 (Akta 265).

“Pentadbiran Kerajaan Selangor juga ingin mengucapkan Selamat Menyambut Hari Raya Aidiladha kepada semua penjawat awam dan rakyat negeri ini,” katanya dalam kenyataan. – Bernama


Sri Lanka laksana perintah berkurung selepas isytihar darurat

COLOMBO, 1 Ramadan 1443H, Ahad – Kerajaan Sri Lanka mengenakan perintah berkurung pada hujung minggu bermula Sabtu ini.

Langkah itu dilaksanakan walaupun ratusan peguam menggesa Presiden Gotabaya Rajapaksa membatalkan keadaan darurat berikutan pergolakan mengenai bahan api dan kekurangan lain dalam krisis ekonomi yang mendalam.

Jabatan Penerangan berkata, perintah berkurung di seluruh negara akan dijalankan mulai jam 6 petang pada Sabtu hingga 6 pagi pada Isnin.

Rajapaksa memperkenalkan darurat pada Jumaat menimbulkan kebimbangan tindakan keras terhadap penunjuk perasaan.

Kuasa darurat pada masa lalu telah membenarkan tentera menahan suspek tanpa waran, tetapi syarat kuasa semasa masih belum jelas.

Rajapaksa berkata, keadaan darurat diperlukan bagi melindungi ketenteraman awam dan mengekalkan bekalan serta perkhidmatan penting.

Berang dengan kekurangan bahan api dan barangan keperluan lain, ratusan penunjuk perasaan bertempur pada Khamis dengan polis serta tentera di luar kediaman Rajapaksa ketika mereka menggesa pemecatan beliau selain membakar beberapa kenderaan pasukan keselamatan.

Polis menahan 53 orang dan mengenakan perintah berkurung di dalam serta sekitar Colombo pada Jumaat untuk membendung tunjuk perasaan tidak dijangka yang lain.

Kedai dibuka dan lalu lintas normal pada Sabtu, manakala polis kekal ditempatkan di beberapa stesen minyak. – Agensi


Polis akan panggil Al Jazeera

BANGI, 15 Zulkaedah 1441H, Selasa – Polis akan memanggil wartawan Al-Jazeera dan agensi berita antarabangsa itu yang didakwa berniat memburukkan imej Malaysia menerusi dokumentari mengenai cara negara ini mengendalikan pendatang asing tanpa izin (PATI) dalam usaha mengekang penularan COVID-19.

Ketua Polis Negara, Tan Sri Abdul Hamid Bador berkata, tindakan itu bagi melengkapkan siasatan selepas menerima beberapa laporan polis berhubung isu berkenaan.

“Akan dipanggil dalam masa terdekat, lagi cepat kita selesaikan lagi bagus,” katanya seperti dilapor media tempatan hari ini.

Abdul Hamid turut memaklumkan bahawa pihaknya akan meneliti beberapa akta termasuk Akta Hasutan dan Kanun Keseksaan berhubung siasatan itu.

“Kita akan lihat beberapa undang-undang di bawah akta berkenaan selepas dia menjawab soalan,” katanya.

Sebelum ini, agensi berita yang berpangkalan di Qatar itu mengundang kemarahan rakyat negara ini selepas menyiarkan dokumentari bertajuk ‘Locked Up in Malaysia’s Lockdown’ yang mengecam layanan terhadap PATI ketika Malaysia mengambil langkah memerangi pandemik COVID-19.


COVID-19: 847 kes baharu, 5 kematian hari ini

PUTRAJAYA, 5 Rabiulawal 1442H, Khamis – Jumlah kes baharu COVID-19 di negara ini kembali melonjak kepada 847 kes selepas mencatat penurunan semalam selain turut merekodkan lima lagi kematian baharu dan 486 kes pulih.

Ketua Pengarah Kesihatan Tan Sri Dr Noor Hisham Abdullah berkata perkembangan dalam tempoh 24 jam lepas itu menjadikan angka terkumpul positif COVID-19 di Malaysia berjumlah 23,804 kes dengan kes aktif sebanyak 8,183 kes.

Menurutnya, daripada 847 kes baharu, terdapat lima kes import yang telah mendapat jangkitan dari luar negara dilaporkan di Selangor yang kesemuanya melibatkan bukan warganegara iaitu empat kes dari India dan satu kes dari Amerika Syarikat.

“Pada hari ini, Sabah masih mencatatkan jumlah kes tertinggi iaitu 578 kes (68.2 peratus). Ini adalah hasil usaha gigih yang dijalankan di negeri Sabah, yang lebih banyak petugas kesihatan telah dimobilisasikan daripada Semenanjung dan juga dari dalaman negeri Sabah untuk terus menjalankan saringan di lapangan.

“Bagi negeri-negeri di Lembah Klang pula mencatatkan pertambahan sebanyak 164 kes (19.4 peratus daripada jumlah keseluruhan kes). Daripada 164 kes baharu, 71 kes (43.3 peratus) adalah daripada kluster-kluster sedia ada dan baharu,” katanya pada sidang media perkembangan COVID-19 di Kementerian Kesihatan Malaysia (KKM) hari ini.

Mengulas lanjut, Dr Noor Hisham berkata secara keseluruhan sebanyak 13 kes yang direkodkan hari ini adalah daripada Kluster Penjara Reman, Kluster Tembok dan saringan di Penjara Taiping dan Penjara Tapah, yang sememangnya terasing dan tidak menjangkiti masyarakat.

Beliau berkata sebanyak 11 kes pula merupakan pengunjung yang pulang dari Sabah, menjadikan jumlah kes dilaporkan mempunyai sejarah perjalanan ke Sabah sejak 20 Sept lepas adalah sebanyak 465 kes.

Memperincikan jumlah kes di negeri lain, beliau berkata Selangor mencatat 132 kes, Negeri Sembilan (38), Wilayah Persekutuan Labuan (29), Kuala Lumpur (23), Perak (14), Pulau Pinang (10), Putrajaya (empat), Kedah, Melaka dan Kelantan masing-masing tiga kes, Pahang (dua) manakala Terengganu, Johor dan Sarawak masing-masing satu kes.

“Sehingga kini, terdapat 90 kes positif COVID-19 yang sedang dirawat di Unit Rawatan Rapi (ICU), yang 29 kes memerlukan bantuan pernafasan,” katanya.

Mengenai kematian baharu, beliau berkata empat kes direkodkan di Sabah melibatkan tiga warganegara dan seorang warga asing manakala satu kes melibatkan warganegara di Kedah. – Bernama


Kerjasama Tun M-Muhyiddin mampu beri impak besar pada penyatuan Melayu

Oleh Muhammad Danial Haziq

BANGI, 15 Zulkaedah 1444H, Ahad – Kerjasama semula dua bekas Perdana Menteri, Tun Dr Mahathir Mohamad dan Tan Sri Muhyiddin Yassin pastinya memberi impak yang besar kepada penyatuan bangsa Melayu di negara ini.

Bagi parti BERJASA, gabungan kedua-dua pemimpin itu dilihat sebagai satu tindakan yang baik kerana berteraskan kepada perjuangan orang Melayu.

Sebelum ini, Muhyiddin menyambut baik kesediaan Tun Mahathir untuk bekerjasama demi memperjuangkan nasib orang Melayu dan Islam di negara ini.

Presiden Parti Bersatu itu berkata, beliau sedar perkembangan politik mutakhir ini meletakkan umat Melayu dan Islam di negara ini di suatu persimpangan yang getir.

Justeru, beliau secara peribadi bersedia bekerjasama dengan semua tokoh Melayu-Islam, termasuk Dr Mahathir dalam memperjuangkan agama, bangsa serta negara.

Mengulas perkara itu, Presiden BERJASA, Ustaz Zamani Ibrahim berkata, pihaknya sangat gembira jika Tun Mahathir dan Tan Sri Muhyiddin bergabung dan bekerjasama demi penyatuan dan perpaduan orang Melayu.

“Sebenarnya rakyat rindu untuk melihat pemimpin-pemimpin ini bersatu, rakyat mahukan penyatuan.

“Apabila Melayu dominan dan berkuasa, maka semua bangsa boleh duduk aman damai dan harmoni, di bawah rimbun penyatuan orang Melayu yang sangat adil dan bertimbang rasa,” katanya ketika dihubungi Ismaweb.net.

Beliau juga menyifatkan Tun Mahathir sebagai negarawan yang berjiwa besar dan sentiasa mencari jalan untuk menyatupadukan bangsa Melayu.

“Tun sangat aktif membawa agenda bangsa Melayu dan menyatukan Melayu sebab dia sedar bahawa perpecahan Melayu sangat merugikan orang Melayu.

“Jadi saya melihat gabungan semula Tun Mahathir dan Tan Sri Muhyiddin adalah satu petanda yang sangat baik dari segi kaca mata syarak, dan menguntungkan bangsa Melayu.

“Mereka lebih melihat kepada kepentingan bangsa dan negara, bahkan penyatuan mereka berdua adalah didasari oleh nas dan syarak yang menggalakkan kita berbaik-baik,” katanya.

Dalam pada itu, beliau berpesan kepada pihak yang menentang penyatuan kedua-dua pemimpin ini supaya lebih berfikiran terbuka dan melihat ia bukan sekadar perspektif kepartian semata-mata.

“Bagi mereka yang tidak bersetuju, mungkin mereka ini memandang dari sudut negatif, ataupun dari sudut politik dan kepartian sahaja.

“Justeru, jangan melihat sesuatu perkara itu hanya semata-mata daripada kaca mata politik kepartian.

“Sebenarnya, musuh Islam di mana saja, di dalam atau luar negara, sangat suka kita berpecah dan bergaduh kerana tidak mahu kita bersatu,” katanya.


Kuwait lantik Fahd Al-Jalallah Menteri Kewangan

KAHERAH, 18 Safar 1445H, Isnin – Kuwait melantik Fahd Abdulaziz Al-Jallah sebagai Menteri Kewangan susulan peletakan jawatan pendahulunya pada Julai.

Fahd mengambil alih jawatan itu daripada Manaf Abdulaziz Al Hajri yang hanya menggalas tugas itu sejak April tahun ini.

Menteri Minyak, Saad Al Barrak menjadi pemangku Menteri Kewangan selepas Manaf meletak jawatan.

Dilantik sebagai Penolong Setiausaha di Kementerian Kewangan pada Ogos, Fahd merupakan seorang ahli perniagaan yang pernah berkhidmat dalam Lembaga Pengarah Bank Komersial Kuwait dan Syarikat Pelaburan Kewangan Noor.

Kuwait mempunyai antara rizab minyak terbesar dunia dan dasar fiskal serta luaran yang kukuh, bagaimanapun perbalahan politik dan krisis institusi menghalang pelaburan dan pembaharuan yang bertujuan mengurangkan pergantungan pada hasil minyak.

Antara pembaharuan utama yang mengalami kelewatan adalah undang-undang hutang awam yang membolehkan Kuwait meminjam daripada pasaran antarabangsa – yang menghadapi tentangan daripada Ahli Parlimen.

Kerajaan memerlukan kelulusan Parlimen untuk usul pembaharuan.

Pertumbuhan di Kuwait dijangka perlahan dengan ketara tahun ini berikutan harga minyak yang lebih rendah dan pengurangan pengeluaran minyak dan belanjawannya untuk tahun fiskal 2023/24 – yang diluluskan bulan lepas – meramalkan defisit belanjawan sebanyak AS$22 bilion.

Bulan lalu, Tabung Kewangan Antarabangsa (IMF) berkata, risiko terhadap prospeknya kekal besar sebahagiannya disebabkan ketiadaan pembaharuan fiskal yang diperlukan.

Ia ditambah pula pertumbuhan Keluaran Dalam Negara Kasar (KDNK) perlahan – hanya 0.1 peratus tahun ini selepas pertumbuhan 8.2 peratus pada 2022. – Agensi


Kes Adib: Rakyat tuntut keadilan, tangkap pembunuh segera!

BANGI, 29 Rabiulakhir 1442H, Selasa – Kematian anggota bomba, Allahyarham Muhammad Adib Mohd Kassim sudah hampir genap dua tahun selepas tragedi rusuhan kuil di Subang Jaya, pada November 2018.

Bukan hanya segar di ingatan ahli keluarga dan sahabat, kematian Muhammad Adib masih kekal diingati rakyat Malaysia selagi mana pelaku insiden itu belum dihukum.

Justeru, Pertubuhan-Pertubuhan Pembela Islam (PEMBELA) mengulangi desakannya terhadap Menteri Dalam Negeri, Datuk Seri Hamzah Zainuddin supaya segera menyelesaikan kes itu.

Naib Pengerusinya, Cikgu Izzat Johari berkata, sehingga kini rakyat masih menuntut bela atas kematian penjawat awam tersebut.

“Rakyat mahu tuntut bela atas kematian arwah Adib. Marilah kita berdoa agar arwah Adib mendapat pembelaan yang seadilnya.

“Kita mahu semua perusuh dan pembunuh ditangkap dan dikenakan hukuman yang setimpal,” katanya dalam kenyataan di Facebook.

Kenyataan Izzat itu turut disokong pengguna media sosial, yang rata-ratanya mahukan kerajaan segera menyelesaikan kes itu selagi masih berkuasa.

“Jangan apabila hilang kuasa baru nak berbunyi. Masa itu rakyat dah tak percaya,” tulis Amli Ghazali.

“Sudah lama rakyat bersabar menanti. Kami rakyat Malaysia tuntut keadilan ke atas arwah Adib. Perusuh dan penceroboh harus dijatuhkan hukuman setimpal. Nyawa di balas nyawa,” kata Mokhtaruddin Ahmad.

“Bila menteri nak huraikan bahasa politik yang keluar. Pusing belit,” kata Ayahanda Soros.

Semalam, Hamzah memberitahu Dewan Rakyat bahawa hasil siasatan terhadap penyebab kematian Muhammad Adib akan dimaklumkan tidak lama lagi.

Beliau berkata, siasatan polis kini di peringkat akhir dan hasil siasatan akan segera dihantar kepada Jabatan Peguam Negara.

Allahyarham Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, menghembuskan nafas terakhir pada 17 Disember 2018, di Institut Jantung Negara ekoran kecederaan parah dialaminya dalam rusuhan di tapak Kuil Sri Maha Mariamman, USJ 25, Subang Jaya pada 27 November tahun sama.


Arab Saudi kenakan 3 tahun sekatan terhadap warga ke negara senarai merah

LONDON, 18 Zulhijjah 1442H, Rabu – Arab Saudi akan mengenakan sekatan tiga tahun perjalanan terhadap warganegara yang ke pergi ke negara dalam ‘senarai merah’ kerajaan.

Tindakan itu termasuk dalam usaha membendung penularan wabak COVID-19 dan varian baru.

Agensi berita negara SPA yang memetik pegawai pejabat Kementerian Dalam Negeri berkata, beberapa warga Arab Saudi – yang pada bulan Mei dibenarkan untuk melakukan perjalanan ke luar negeri tanpa izin daripada pihak berkuasa untuk pertama kali sejak Mac 2020 – telah melanggar sekatan perjalanan.

“Sesiapa yang terbukti terlibat akan dikenakan akauntabiliti undang-undang serta hukuman berat selepas mereka kembali, dan akan dilarang melakukan perjalanan selama tiga tahun,” katanya.

Pegawai yang tidak dinamakan itu juga berkata, Kementerian Dalam Negeri menegaskan bahawa warganegara masih dilarang melakukan perjalanan langsung atau melalui negara lain ke negeri ini.

Begitu juga negara yang belum dapat mengawal wabak atau di kawasan strain baru merebak.

Arab Saudi telah melarang perjalanan ke atau transit di sejumlah negara termasuk Afghanistan, Argentina, Brazil, Mesir, Ethiopia, India, Indonesia, Lubnan, Pakistan, Afrika Selatan, Turki, Vietnam dan Emiriah Arab Bersatu (UAE).

Kerajaan itu – negara Teluk terbesar dengan populasi sekitar 30 juta – pada Selasa merekodkan 1,379 jangkitan COVID-19 baru, menjadikan jumlahnya 520,774 kes dan 8,189 kematian.

Ia menyaksikan jangkitan harian menurun dari puncak di atas 4,000 pada bulan Jun 2020 hingga di bawah paras 100 pada awal Januari. – Agensi


LZNK bantu bina semula rumah mangsa banjir di baling

ALOR SETAR, 13 Zulhijjah 1443H, Rabu – Lembaga Zakat Negeri Kedah (LZNK) akan membantu membina semula rumah golongan miskin dan fakir yang musnah dan rosak teruk akibat banjir dan kepala air di Baling pada 4 Julai lepas.

Ketua Pegawai Eksekutif LZNK Datuk Syeikh Zakaria Othman berkata ketika ini pihaknya sedang mendapatkan senarai penduduk yang layak daripada Pejabat Daerah dan Tanah Baling sebelum pembinaan semula rumah dilaksanakan.

Menurutnya pembinaan semula rumah akan dibuat di atas tanah seluas dua ekar (0.809 hektar) di Kampung Sadek, Kupang seperti yang telah diumumkan Menteri Besar Kedah Datuk Seri Muhammad Sanusi Md Nor sebelum ini.

“Fasa cuci rumah dah selesai dan sekarang fasa bangun semula kehidupan penduduk sama ada bina baru, baiki dan beli peralatan di dalam rumah bagi mangsa banjir yang layak.

“Kita akan sediakan peruntukan selepas jumlah sebenar mereka yang layak mendapat bantuan itu, diperoleh daripada Pejabat Daerah dan Tanah Baling,” katanya kepada pemberita pada Majlis Agihan Daging Korban Kepada Asnaf negeri Kedah di sini hari ini.

Beliau berkata LZNK turut menerima sumbangan daripada agensi zakat negeri lain untuk disalurkan kepada mangsa banjir. – Bernama


2,200 penguat kuasa KPDNHEP digerak pantau stesen minyak

BANGI, 11 Ramadan 1443H, Rabu – Kira-kira 2,200 pegawai penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) digerakkan bagi memantau individu berkenderaan asing dan pengusaha stesen minyak yang cuba melanggar perundangan berkaitan minyak petrol bersubsidi, RON95.

Menterinya, Datuk Seri Alexander Nanta Linggi berkata, bagi menambahkan keberkesanan, pegawai-pegawai tersebut akan mengadaptasi pendekatan Ops Samar dengan memakai pakaian preman iaitu tidak memakai pakaian seragam dalam operasi itu.

“Susulan pembukaan pintu sempadan negara pada 1 April 2022, negara menerima kemasukan kenderaan-kenderaan yang banyak dari pelbagai negara.

“Terdapat juga laporan yang diterima daripada orang ramai dan media tentang kenderaan asing mengisi minyak Petrol RON95 khususnya di stesen minyak sempadan negara.

“Bagi membendung perkara ini daripada terus berlaku, kementerian mempergiatkan penguatkuasaan untuk memastikan semua kenderaan berpendaftaran asing termasuk motosikal tidak dibenarkan untuk mengisi minyak Petrol RON95 di seluruh negara,” katanya dalam kenyataan, hari ini.

Beliau bagaimanapun menjelaskan, kenderaan-kenderaan tersebut dibenarkan untuk mengisi minyak RON97 di stesen-stesen minyak di seluruh negara.

“Mana-mana individu atau pengusaha stesen minyak yang melakukan kesalahan boleh diambil tindakan di bawah Akta Kawalan Bekalan 1961 (Akta 122) dan jika disabitkan boleh didenda tidak lebih RM1 juta.

“Manakala bagi kesalahan berikutnya, denda tidak melebihi RM3 juta bagi perseorangan atau penjara tidak melebihi tiga tahun atau kedua-duanya sekali,” tegas beliau.

Sementara itu, beliau berkata, bagi syarikat pula, sekiranya sabit kesalahan boleh didenda tidak melebihi RM2 juta manakala bagi kesalahan berikutnya tidak melebihi RM5 juta.

“Kementerian juga akan mengambil tindakan tegas dengan menggantung sementara lesen pengusaha stesen minyak yang terlibat sehingga siasatan selesai dijalankan.

“Malah, individu yang melanggar undang-undang akan berdepan tindakan tegas termasuk mendakwa di Mahkamah berdasarkan peruntukan undang-undang di bawah Akta Kawalan Bekalan 1961,” katanya.


Jumlah kes keracunan catat penurunan 57 peratus tahun ini

KUALA LUMPUR, 19 Rabiulakhir 1443H, Rabu – Jumlah kes keracunan makanan di seluruh negara mencatatkan penurunan sebanyak 57 peratus tahun ini (sehingga September) kepada 123 kes, berbanding 288 kes dalam tempoh sama tahun lepas.

Menteri Kesihatan, Khairy Jamaluddin Abu Bakar berkata, walaupun keadaan terkawal, kementerian akan terus melaksanakan pelbagai aktiviti promosi dan intervensi bagi meningkatkan tahap keselamatan makanan serta mencegah keracunan makanan bagi melindungi rakyat.

“Keselamatan makanan adalah sesuatu yang tidak boleh dipandang ringan. Produktiviti boleh ditingkatkan melalui penghasilan makanan yang selamat dan berkualiti melalui usaha berterusan yang dilaksanakan oleh semua pihak berkepentingan bagi memastikan makanan yang dihasilkan selamat untuk rakyat,” katanya seperti dilapor NST, hari ini.

Beliau berkata demikian ketika berucap di Majlis Anugerah Pertandingan Pasar Bersih dan Selamat, yang diadakan sempena Hari Keselamatan Makanan Sedunia.

Khairy berkata, kementerian melalui Program Keselamatan dan Kualiti Makanan bertanggungjawab memastikan makanan serta bahan mentah di pasaran tempatan mematuhi Akta Makanan 1983 dan peraturannya.

Beliau berkata, berdasarkan aktiviti pemantauan kementerian, lebih 45,000 sampel makanan dan bahan mentah termasuk daging, ikan, sayur-sayuran serta buah-buahan dari pasaran tempatan dianalisis sejak 2018 hingga Ogos tahun lalu.

“Daripada jumlah itu, 5.9 peratus (atau 2,654 sampel) didapati tidak mematuhi Akta Makanan 1983 dan Peraturan-Peraturan Makanan 1985.

“Kementerian akan terus meningkatkan pemantauan makanan dan bahan mentah di pasaran tempatan bagi memastikan pematuhan kedua-dua akta,” katanya.

Sementara itu, mengenai Pertandingan Pasar Bersih dan Selamat yang diadakan di seluruh negara, Khairy berkata, ia bertujuan meningkatkan kesedaran dalam kalangan peniaga pasar tentang kepentingan amalan kebersihan dan keselamatan makanan.

“Ia juga bagi memberi pengiktirafan kepada pengurusan pasar kerana berjaya memastikan kebersihan dan keselamatan makanan terbaik di pasaran masing-masing.

“Pelbagai sumber pencemaran seperti mikroorganisma, bahan kimia dan fizikal boleh berlaku di pasaran, berikutan sebarang salah guna bahan mentah dan makanan.

“Justeru, pihak yang bertanggungjawab perlu sentiasa memastikan kebersihan bahan mentah dan makanan yang dijual kepada orang ramai,” katanya.


Tapak gali emas haram dikesan di Hutan Simpan Ulu Jelai

LIPIS, 19 Jamadilakhir 1442H, Isnin – Pejabat Hutan Daerah (PHD) Lipis mengesan sebuah kawasan cari gali emas haram di Kompartmen 86, Hutan Simpan Ulu Jelai, Mukim Batu Yon, di sini kelmarin.

Penemuan itu hasil siasatan dan serbuan dilakukan, namun tiada tangkapan dibuat kerana pelombong haram dipercayai sudah meninggalkan tempat berkenaan.

Pegawai PHD Lipis, Nor Shahrini Nordin Ahmad berkata, serbuan di kawasan itu menemukan tapak khemah sindiket terbabit dipercayai dianggotai antara empat hingga enam individu yang berpengalaman luas dalam melombong emas.

Katanya, pemeriksaan di sekitar kawasan terbabit mendapati kegiatan melombong emas di situ masih baharu dilakukan, kesan aktiviti mengambil pasir dan mengorek batu dalam sungai masih berada pada peringkat awal serta kerosakan permukaan tanah masih pada tahap sedikit.

“Pemeriksaan turut menemui sebuah jengkaut dan lori hantu yang disimpan di satu kawasan kira-kira dua kilometer dari tapak tersebut selain sebuah palong untuk aktiviti tersebut,” katanya seperti dilapor media tempatan.

Nor Shahrini berkata, semua jentera yang ditemui telah disita dan proses membawa keluar mengambil masa kira-kira 12 jam untuk disimpan di pusat simpanan barangan rampasan Jabatan Perhutanan Negeri Pahang (JPNP) Batu 18 Tersang, Raub.

Katanya, kes itu adalah kejayaan pertama PHD Lipis tahun ini yang sentiasa memberi perhatian serius terhadap kegiatan melombong emas secara haram dan tahun lalu sebanyak lima kes dikesan dan menahan beberapa individu.

Katanya lagi, kegiatan melombong secara haram di dalam hutan simpan bukan sahaja menyebabkan pencemaran sumber air, malah menyebabkan hakisan dan kemusnahan hutan.

Difahamkan terdapat sindiket terbabit menggunakan kemudahan moden untuk mengesan kedudukan kawasan jajaran emas menyebabkan mereka mengeluarkan modal besar untuk menyediakan kelengkapan seperti palong, jentera dan enjin pam air, kata beliau.

“Mereka yang ditahan melakukan kegiatan melombong emas secara haram dalam hutan simpan akan didakwa mengikut Akta Perhutanan Negara 1984,” katanya.


COVID-19: Rakyat Malaysia antara 4 kes dalam komuniti di Singapura

SINGAPURA, 9 Jamadilakhir 1442H, Jumaat – Seorang wanita warganegara Malaysia berusia 46 tahun merupakan antara empat kes baharu jangkitan tempatan COVID-19 yang dilaporkan di Singapura pada Khamis menurut Kementerian Kesihatan Singapura (MOH).

Menurut data penuh yang di keluarkan Kementerian itu lewat malam tadi, wanita itu yang dilabel sebagai Kes 59513, merupakan seorang pemegang pas kerja yang bekerja sebagai jurujual di Toppan Merrill PTe Ltd di Church Street, tetapi tidak bertemu secara langsung dengan pelanggan.

Kementerian itu menyatakan, wanita itu merupakan kontak rapat kepada Kes 59474, seorang wanita warganegara Malaysia berusia 28 tahun yang bekerja sebagai kakitangan bahagian kewangan di BD Industrial & Industrial Supply Pte Ltd, yang telah disahkan dijangkiti COVID-19 pada 20 Jan.

“Beliau alami hidung tersumbat pada 19 Jan dan berada di rumah hampir keseluruhan hari tersebut. Disebabkan beliau dikenal pasti sebagai kontak rapat Kes 59474, beliau telah dihubungi MOH pada 20 Jan dan diletakkan dalam kuarantin,” menurut MOH.

MOH menyatakan yang wanita itu telah memberitahu mengenai simtomnya dan kemudiannya dihantar ke Hospital Besar Sengkang di mana beliau menjalani ujian saringan COVID-19.

“Hasil ujian pada hari yang sama mendapati beliau positif. Ujian serologinya didapati negatif, menunjukkan yang merupakan jangkitan semasa,” menurut kementerian itu.

Beliau kini sebahagian daripada kluster Kes 59429 yang kini mempunyai tujuh kes disahkan termasuk tiga lagi rakyat Malaysia.

Sehingga tengah hari Khamis, Singapura mencatatkan sejumlah 38 kes baharu, di mana 34 merupakan kes import dan empat kes jangkitan tempatan, menjadikan jumlah keseluruhan jangkitan kepada 59,235.

Pada masa ini terdapat sejumlah enam kluster di republik tersebut. – Bernama


UMNO dijangka terus bergolak meskipun keluar kerajaan PN

Oleh Ainul Illia Meor Suzurudin

BANGI, 26 Zulkaedah 1442H, Rabu – Pengakuan Datuk Seri Dr Ahmad Zahid Hamidi bahawa rakaman perbualan telefon yang tular bersama Presiden PKR, Datuk Seri Anwar Ibrahim sebelum ini adalah suaranya, mengesahkan ada rancangan kerjasama atau penjajaran baru UMNO-Pakatan Harapan (PH).

Penganalisis politik, Dr Mazlan Ali berkata, ia dikuatkan lagi dengan pengakuan terbuka beliau yang mahukan Anwar menjadi Perdana Menteri melalui surat akuan bersumpah (SD).

Beliau berkata, ini menunjukkan bahawa dalam beberapa hari ini, Ahmad Zahid sudah melakukan satu ‘gerakan’ untuk memuktamadkan kedudukan UMNO dalam kerajaan Perikatan Nasional (PN).

Namun, katanya, gerakan Ahmad Zahid ini sedikit tersekat berikutan usaha-usaha penentang beliau yang enggan keluar daripada kerajaan PN dengan alasan tidak sesuai di waktu pandemik COVID-19 menular.

“Zahid juga berdepan situasi sukar kerana keputusan Perhimpunan Agung UMNO (PAU) menetapkan ‘No Anwar, No DAP’.

“Bagaimanapun, saya percaya Zahid akan meneruskan usaha mendapatkan sokongan Ahli Parlimen dan menteri-menteri untuk keluar dari kerajaan yang dilihat lemah dan gagal menangani pendemik COVID-19,” katanya ketika dihubungi Ismaweb.net, hari ini.

Mengulas lanjut, Pensyarah Kanan Pusat Perdana, Fakulti Razak, Universiti Teknologi Malaysia (UTM) itu berkata, mesyuarat yang dilaporkan akan diadakan malam ini dijangka bakal memuktamadkan keputusan UMNO dalam kerajaan PN.

“Jika keadaan buntu, UMNO akan terus berpecah dan mungkin kumpulan Zahid dan kumpulan penentang akan mengambil jalan masing-masing apabila bermula sidang Parlimen.

“Namun, jika hanya kurang dari tujuh orang yang memilih untuk keluar, Mahiaddin masih ada peluang mempertahankan kerajaan dengan mencari sokongan daripada parti-parti lain.

“Bagaimanapun, UMNO sendiri akan terus bergolak dan mungkin akan ada Ahli Parlimen atau Menteri UMNO akan dipecat,” katanya.

Sementara itu, mengulas pelantikan terbaharu Datuk Seri Ismail Sabri Yaakob sebagai Timbalan Perdana Menteri, Dr Mazlan menyifatkan ia sebagai strategi Mahiaddin untuk mengelakkan UMNO keluar daripada kerajaan.

Pun begitu, usaha ini tetap akan menjadi buntu jika kumpulan Ahmad Zahid berkeras untuk keluar dari kerajaan.

“Sebab jika UMNO mahu jawatan TPM, mereka sudah terima lama lagi. Saya fikir pemimpin UMNO melihat kerajaan lemah dan gagal tangani krisis COVID-19 dan ekonomi,” katanya.


Syria setuju lanjut tempoh buka dua sempadan 3 bulan

DAMSYIK, 23 Syawal 1444H, Ahad – Kerajaan Syria bersetuju untuk melanjutkan tempoh pembukaan dua lintasan sempadan dengan Turkiye ke barat laut negara itu selama tiga bulan lagi, menurut pegawai pada Sabtu.

Lanjutan itu adalah untuk membolehkan penghantaran bantuan kepada mangsa gempa bumi dahsyat pada Februari lalu.

Presiden Syria, Bashar al-Assad bersetuju untuk membuka lintasan sempadan di Bab Al-Salameh dan Al-Rai selama tiga bulan bagi membolehkan bantuan disalur ke wilayah Idlib, seminggu selepas gempa bumi melanda selatan Turkiye dan utara Syria.

Gempa bumi itu telah membunuh lebih 50,000 orang, termasuk lebih 6,000 rakyat Syria, menurut Pertubuhan Bangsa-Bangsa Bersatu (PBB).

Gempa itu juga menyebabkan ratusan ribu orang kehilangan tempat tinggal.

Susulan permintaan PBB dan perbincangan lanjutan, Menteri Luar Syria, Faisal Mekdad memaklumkan kepada Setiausaha Agung PBB, Martin Griffiths keputusan kerajaan Syria untuk membenarkan PBB menggunakan dua lintasan sempadan itu selama tiga bulan lagi.

Duta Syria ke PBB, Bassam Sabbagh berkata di Twitter bahawa tempoh lanjutan itu diberikan berdasarkan keazaman Syria untuk meningkatkan kestabilan dan memperbaiki kehidupan semua rakyatnya.

Katanya, langkah itu juga mudah bertujuan memudahkan penyaluran bantuan kemanusiaan kepada mereka yang memerlukan di seluruh Syria. – Agensi


Harga siling ayam, telur dilanjutkan hingga 30 Jun

PUTRAJAYA, 2 Zulkaedah 1443H, Khamis – Harga siling ayam dan telur yang sepatutnya berakhir pada 5 Jun, dilanjutkan sehingga akhir bulan ini, kata Datuk Seri Alexander Nanta Linggi.

Menteri Perdagangan Dalam Negeri dan Hal Ehwal Pengguna itu berkata, pelanjutan diputuskan oleh Kabinet dalam mesyuarat mingguannya pada 1 Jun.

“Pelanjutan itu bertujuan memastikan pengguna bersedia dengan perubahan harga apabila skim itu berakhir pada 30 Jun,” katanya, hari ini.

Sebelum ini, harga siling ayam standard ditetapkan pada RM8.90 sekilogram selama empat bulan dari 5 Februari hingga 5 Jun.

Harga ayam super keseluruhan ialah RM9.90 sekilogram, manakala harga siling bagi telur gred A ditetapkan pada 43 sen sebiji, telur gred B pada 41 sen sebiji manakala gred C ialah 39 sen sebiji.

Nanta berkata, harga maksimum ayam dan telur bagi Langkawi, Sabah, Sarawak dan Labuan berbeza mengikut zon serta daerah.

“Sebagai kerajaan yang prihatin, Kementerian Kewangan akan meneliti cadangan pemberian subsidi kepada kumpulan sasar dan mereka yang berpendapatan rendah.

“Kajian itu akan merangkumi kadar subsidi dan mekanisme yang betul untuk menyalurkan bantuan bagi menangani kenaikan harga apabila skim harga siling maksimum tamat,” katanya.

Pegawai penguat kuasa kementerian akan meningkatkan pengawasan dan penguatkuasaan bagi memastikan bekalan barangan keperluan stabil serta tiada pencatutan.

“Komuniti perdagangan mesti beretika dalam menjalankan perniagaan mereka. Mereka tidak boleh mengambil untung semata-mata untuk mengaut keuntungan yang tidak munasabah,” katanya.


Bak kut teh: ‘Benarlah dasar Malaysian Malaysia cuba dilaksana’

BANGI, 17 Zulkaedah 1444H, Selasa – ‘Astaghfirullahilazim…negaraku Malaysia’, demikian respon Presiden Muafakat Nasional (MN), Tan Sri Annuar Musa yang mengucap panjang terhadap kenyataan Ahli Parlimen Tebrau, Jimmy Puah Wee Tse berhubung kewajaran mengangkat martabat hidangan bak kut teh sebagai makanan kebangsaan.

Terdahulu dalam soalannya, Jimmy meminta kerajaan menyatakan usaha untuk memastikan makanan tradisi rakyat Malaysia seperti nasi lemak, bak kut teh dan laksa diangkat martabatnya sebagai makanan kebangsaan dan tidak dituntut sebagai makanan kebangsaan negara lain.

“Ahli Parlimen kerajaan Madani mencadangkan hidangan bak kut teh dijadikan makanan kebangsaan?

“Jika betul laporan ini, benarlah dasar Malaysian Malaysia cuba dilaksana beransur-ansur,” kata Annuar dalam hantaran di Facebooknya, hari ini.

Sesi Dewan Rakyat hari ini turut bertukar riuh ekoran isu bak kut teh menjadi tumpuan, apabila Ahli Parlimen pembangkang dari Langkawi mempersoalkan kewajaran hidangan itu diangkat sebagai makanan kebangsaan.

Datuk Mohd Suhaimi Abdullah (PN-Langkawi) memaklumkan bahawa dalam 10 makanan tradisional paling popular di Malaysia tiada bak kut teh.

Malah katanya, 30 makanan tradisional pelbagai kaum di negara ini juga tidak mempunyai makanan jenis itu.

Bak kut teh adalah hidangan sup tradisi tulang rusuk babi yang dimasak dalam herba tradisi yang popular di kalangan masyarakat Cina.


6 kategori pelajar dibenar kembali ke kampus 1 Mac

PUTRAJAYA, 18 Jamadilakhir 1442H, Ahad – Kementerian Pengajian Tinggi (KPT) menyenaraikan enam kategori pelajar yang dibenarkan kembali ke kampus secara fizikal seawal 1 Mac depan.

KPT memberitahu, mereka akan mengikuti sesi Pengajaran dan Pembelajaran (PdP) secara hibrid iaitu secara fizikal dan dalam talian.

“Kategori pertama adalah pelajar daripada program pengajian peringkat sijil, diploma, ijazah sarjana muda dan pasca siswazah yang memerlukan praktikal, makmal, klinikal, latih amal, studio, bengkel serta peralatan khas.

“Kategori kedua adalah pelajar yang tidak mempunyai akses dan persekitaran tidak kondusif bagi melaksanakan PdP dalam talian. Kategori ketiga adalah pelajar program asasi atau setara dan diploma sedia ada di kampus boleh meneruskan pembelajaran secara hibrid.

“Kategori keempat pula adalah semua pelajar antarabangsa sedia ada dan baharu kecuali dari United Kingdom,” katanya dalam kenyataan, hari ini.

KPT menambah, kategori kelima pula adalah pelajar Berkeperluan Khas (OKU) dan keenam mereka yang menduduki peperiksaan Malaysia University English Test (MUET), antarabangsa serta badan profesional.

KPT menjelaskan, pelaksanaan PdP secara hibrid di dalam kampus boleh dijalankan dengan mematuhi sepenuhnya prosedur operasi standard (SOP) dan mengutamakan keselamatan serta kebajikan pelajar.

“Pelajar yang tidak termasuk dalam kategori pelajar berkeperluan pula akan meneruskan PdP secara dalam talian,” katanya.

KPT menegaskan pihaknya mengambil langkah proaktif dengan melaksanakan sesi libat urus bersama Majlis Perwakilan Pelajar, pihak pengurusan Institusi Pendidikan Tinggi (IPT), Kementerian Kesihatan (KKM), pakar kesihatan dan Majlis Keselamatan Negara (MKN) berkenaan tarikh kemasukan pelajar ke kampus secara fizikal.


Turkiye mahu perjanjian bijirin Laut Hitam dilanjutkan lagi

ISTANBUL, 20 Syawal 1444H, Khamis – Menteri Luar Turkiye, Mevlut Cavusoglu berharap perjanjian bijirin Laut Hitam dilanjutkan untuk tempoh dua bulan lagi, ketika beberapa pegawai mengadakan rundingan.

Sebelum ini, Russia menegaskan tidak mahu menyambung perjanjian berkenaan melebihi 18 Mei kecuali memenuhi senarai tuntutan yang menghalang bijirin dan baja dari Russia dieksport, kata Cavusoglu selepas pulang dari lawatan di Moscow.

Katanya, perjanjian bijirin antara isu yang dibincangkan dengan rakan sejawatannya di Russia, Sergei Lavror ketika lawatan ke Moscow.

Atas dasar itu, beliau keputusan positif dapat dicapai dan rundingan akan diteruskan hari ini.

“Saya fikir kita akan mendapat keputusan dan perjanjian berkenaan dilanjutkan sekurang-kurang dua bulan lagi,” katanya.

Sebelum ini Pertubuhan Bangsa-Bangsa Bersatu (PBB) dan Turkiye menjadi perantara perjanjian eksport bagi membantu menangani krisis makanan global yang diburukkan lagi dengan perang oleh Russia di Ukraine.

Pegawai dari Russia, Ukraine, Turkiye dan PBB telah membentuk Pusat Penyelarasan Bersama (JCC) di Istanbul bagi melaksanakan perjanjian berkenaan. – Agensi


Al-Quran terus dibakar di Denmark, Sweden

COPENHAGEN, 14 Muharam 1445H, Selasa – Serangan Islamofobia terhadap kitab suci al-Quran masih berterusan pada Isnin di Denmark dan Sweden, meskipun perbuatan keji itu menerima kecaman antarabangsa.

Di ibu negara Denmark, Copenhagen, ahli kumpulan anti-Islam dan ultra nasionalis, Danske Patrioter membakar kitab suci umat Islam itu di hadapan Kedutaan Arab Saudi.

Kumpulan itu membawa sepanduk yang menghina Islam dan melaungkan slogan Islamofobia dalam protes yang disiarkan secara langsung di media sosial.

Penunjuk perasaan juga bertindak memijak senaskhah al-Quran ketika polis mengawal keselamatan mereka.

“Ketika 57 negara Islam membincangkan langkah menghentikan pembakaran al-Quran di Barat, nampaknya kita perlu membakar al-Quran lebih banyak lagi,” kata akaun media sosial kumpulan itu, merujuk mesyuarat Pertubuhan Kerjasama Islam (OIC), baru-baru ini.

Sementara itu, lelaki Iraq yang pernah bertindak membakar al-Quran di Sweden, Salwan Momika sekali lagi mengulangi perbuatan biadab berkenaan apabila satu lagi naskhah al-Quran dibakar di hadapan Parlimen Sweden, selain menuntut Islam diharamkan di negara itu.

Momika yang dikawal pegawai keselamatan bertindak memijak al-Quran dan mengeluarkan kata-kata kesat menghina Islam serta membakar kitab suci itu.

Dia juga memijak bendera Iraq dan Iran. Seorang lagi warga Iraq, Salwan Najem turut membantu Momika melakukan serangan itu.

Pada masa sama, kumpulan lain yang berkumpul di kawasan itu mengadakan protes balas dengan melaungkan takbir dan membawa bendera Iraq serta al-Quran.

Polis dilaporkan berkata, Momika dan Najem telah memohon kebenaran untuk membakar al-Quran di hadapan Masjid Besar Fittja di daerah Botkyrka dan di hadapan Kedutaan Iran di Stockholm. – Agensi


Mesir haram pakai niqab di sekolah

KAHERAH, 26 Safar 1445H, Selasa – Kerajaan Mesir mengumumkan larangan pemakaian niqab di sekolah mulai awal penggal berikutnya pada 30 September ini.

Menteri Pendidikan, Reda Hegazy berkata, murid masih mempunyai hak untuk memilih sama ada untuk bertudung, tetapi tidak boleh menutup muka mereka.

Katanya, penjaga juga perlu sedar mengenai pilihan mereka dan ia mesti dibuat tanpa sebarang tekanan luar.

“Di sini, peranan guru-guru bahasa Arab, pendidikan agama, dan pendidikan sosial dan psikologi, akan menyediakan murid secara psikologi untuk melaksanakan keputusan kementerian dengan segala kebaikan dan kelembutan, dengan mengambil kira keadaan psikologi mereka dan peringkat umur,” katanya dalam satu kenyataan.

Terdapat perdebatan berterusan mengenai pemakaian niqab di sekolah selama bertahun-tahun di Mesir.

Ia telah dipakai oleh wanita Islam atas sebab agama di seluruh dunia selama berabad-abad.

Sebahagian di Mesir mengaitkannya dengan Ikhwanul Muslimin, sebuah kumpulan yang diharamkan sejak 2013, pada tahun sama sebuah kerajaan terpilih yang disokong Ikhwan telah digulingkan dalam rampasan kuasa tentera.

Kumpulan hak asasi berhujah bahawa perlembagaan Mesir melindungi kebebasan beragama dan menyekat niqab adalah pencabulan kebebasan awam.

Beberapa institusi awam dan swasta di seluruh Mesir telah pun mengenakan larangan pemakaian niqab.

Universiti Kaherah melarang pemakaian penututup muka oleh tenaga pengajar sejak 2015, satu peraturan yang telah dikekalkan oleh mahkamah Mesir pada 2020. – Agensi


KPDNHEP Selangor rampas roti, kek guna logo halal tidak sah

KUALA LUMPUR, 29 Muharram 1442H, Khamis – Kementerian Perdagangan Dalam Negeri dan Hal Ehwal Pengguna (KPDNHEP) Selangor merampas produk roti dan kek dianggarkan bernilai RM10,000 dari sebuah kilang di sini, kerana disyaki menggunakan logo halal tidak diiktiraf Jabatan Kemajuan Islam Malaysia (JAKIM).

Pengarahnya, Muhamad Zikril Azan berkata serbuan ke atas premis terletak di Ampang itu, dilakukan pada 3 petang tadi oleh lima pegawai penguat kuasa KPDNHEP dan 10 pegawai Jabatan Agama Islam Selangor hasil aduan orang ramai.

Beliau berkata hasil pemeriksaan mendapati kira-kira 10,000 unit produk merangkumi 50 jenis roti dan kek telah siap dibungkus dengan turut diletakkan logo halal selain yang diiktiraf JAKIM.

“Kilang ini sudah beroperasi sejak 20 tahun lepas dan hasil keterangan daripada pemilik kilang, mereka pernah memohon sijil halal pada 2012 tetapi gagal memperolehnya kerana tidak mematuhi syarat dan prosedur operasi standard (SOP) terutamanya berhubung kebersihan premis,” katanya kepada pemberita selepas operasi tersebut, hari ini.

Muhamad Zikril berkata pihaknya juga mendapati tiada penambahbaikan dilakukan oleh pemilik premis sejak permohonan itu dilakukan bagi membolehkan kebenaran menggunakan logo halal yang sah diberikan.

Beliau berkata kes disiasat mengikut Peraturan 4 Perihal Dagangan (Takrif Halal) 2011 dan Peraturan 4 Perihal Dagangan (Perakuan dan Penandaan) 2011.

Katanya, peraturan itu memperuntukkan hukuman denda RM200,000 hingga RM10 juta bagi syarikat dan denda RM100,000 hingga RM5 juta atau penjara tiga hingga lima tahun atau kedua-duanya bagi individu, jika sabit kesalahan.

Selain kesalahan menggunakan logo halal tidak diiktiraf, beliau berkata premis berkenaan juga didapati menggunakan alat penimbang yang tidak ditentusahkan dan tindakan sitaan ke atas 17 alat penimbang bernilai RM2,500 turut diambil mengikut Akta Timbang dan Sukat 1972.

Muhamad Zikril berkata tahap kebersihan kilang berkenaan yang kurang memuaskan turut akan dilaporkan kepada Kementerian Kesihatan kerana ia di luar bidang kuasa KPDNHEP.

“Didapati roti tidak ditutup selepas siap dibakar, selain terdapat kesan air dari bumbung yang bocor,” katanya. – Bernama


Pemimpin parti sayap kanan bakar satu lagi naskhah al-Quran di Sweeden

STOCKHOLM, 29 Ramadan 1443H, Ahad – Pemimpin parti sayap kanan Denmark Stram Kurs (Hard Line) mendakwa beliau membakar senaskhah lagi salinan Al-Quran semalam.

Di media sosial, Rasmus Paludan mengumumkan beliau membakar kitab suci umat Islam itu di hadapan Masjid Raslatt di bandar Jönkoping di selatan Sweden meskipun polis Sweden tidak membenarkannya.

Polis Sweden menolak permohonan Paludan untuk mendapatkan kebenaran bagi mengadakan demonstrasi membakar kitab suci umat Islam itu pada 1 Mei, bertepatan dengan sambutan Hari Buruh Sedunia di seluruh Sweden, lapor Agensi Anadolu.

Sementara itu, sekumpulan penduduk di Malmo memprotes provokasi Paludan yang membakar Al-Quran di pelbagai bandar Sweden semasa cuti Paskah.

Menangani penunjuk perasaan, ahli politik kelahiran Turki Mikail Yuksel, yang mengasaskan Parti Different Colours (Nyan) di Sweden, menggesa provokasi Paludan dihentikan.

Minggu lalu, kira-kira 500 orang menghadiri bantahan yang dianjurkan oleh Nyan di hadapan parlimen negara itu di ibu negara Stockholm.

Penunjuk perasaan memegang sepanduk bertulis “Hentikan pembakaran Al-Quran” dan “Berhenti menghina umat Islam”.

Pada 14 April, Paludan membakar satu salinan kitab suci umat Islam di bandar Linkoping, selatan Sweden.

Beliau juga mengancam untuk membakar naskhah kitab suci itu semasa perhimpunan berikutnya.

Awal bulan ini, Kementerian Luar Turki mengecam tindakan itu dan menyifatkan ia sebagai provokasi terhadap Islam. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Tiga individu dilantik Setiausaha Politik Kanan Anwar

PUTRAJAYA, 28 Jamadilawal 1444H, Jumaat – Bekas Ketua Penerangan PKR Pusat, Datuk Seri Shamsul Iskandar Md Akin dilantik sebagai Setiausaha Politik Kanan kepada Perdana Menteri, Datuk Seri Anwar Ibrahim.

Turut dilantik memegang jawatan sama, bekas Ahli Parlimen Alor Setar, Chan Ming Kai dan Setiausaha Politik Anwar sebelum ini, Ahmad Farhan Fauzi.

Ketiga-tiga mereka mengangkat sumpah dalam Majlis Angkat Sumpah Simpan Rahsia disaksikan Anwar di pejabatnya di Putrajaya, hari ini.

“Semoga mereka dapat laksanakan tanggungjawab yang diamanahkan ini dengan baik dan penuh tawaduk,” kata Perdana Menteri menerusi Facebook beliau.

Majlis berkenaan turut disertai Ketua Setiausaha Negara, Tan Sri Mohd Zuki Ali.


AS sangkal tuntutan China ke atas Laut China Selatan

WASHINGTON, 22 Zulkaedah 1441H, Selasa – Amerika Syarikat (AS) pada Isnin menyangkal semua tuntutan maritim China di Laut China Selatan, menganggapnya “menyalahi undang-undang” dan akan merenggangkan lagi hubungan dua hala kedua-dua negara, lapor agensi berita Anadolu.

Setiausaha Negara Mike Pompeo mengecam pengumuman China itu, dengan mengatakan “tuntutan Beijing di Laut China Selatan sama sekali menyalahi undang-undang, ia adalah “kempen untuk membuli dan mengawal mereka.”

“Dunia tidak akan membiarkan Beijing memperlakukan Laut China Selatan seolah-olah empayar maritim mereka,” kata Pompeo.

“Kami bersama-sama masyarakat antarabangsa mempertahankan kebebasan laut dan menghormati kedaulatan serta menolak desakan untuk memaksa pemberian hak di Laut China Selatan atau wilayah lebih luas.”

Presiden Donald Trump sebelum ini berkata pertikaian antara China dan negara jirannya di Asia Tenggara perlu diselesaikan melalui penimbangtaraan Pertubuhan Bangsa-Bangsa Bersatu (PBB), tanpa menyebelahi mana-mana pihak.

Negara ASEAN yang terlibat dalam pertikaian itu ialah Brunei, Malaysia, Filipina dan Vietnam. China dan Taiwan juga mengemukakan tuntutan.

Selain menjadi antara laluan perkapalan tersibuk di dunia, Laut China Selatan juga lokasi sumber gas dan minyak yang banyak. – Bernama


Peranan SUHAKAM melencong, seakan-akan jadi ‘mata telinga’ pihak asing

Oleh Ainul Illia Meor Suzurudin

BANGI, 6 Zulkaedah 1442H, Khamis – Suruhanjaya Hak Asasi Manusia Malaysia (SUHAKAM) yang ditubuhkan oleh Parlimen mengikut Akta Suruhanjaya Hak Asasi Manusia Malaysia 1999 sepatutnya boleh memainkan peranannya dengan lebih baik.

Kewujudan suruhanjaya itu mampu memberi manfaat yang besar jika dikendalikan mengikut terma rujukan Islam dan nilai setempat (dalam konteks Malaysia).

Malangnya, SUHAKAM memilih jalan yang melencong daripada peranan yang membawa kebaikan kepada negara, kata Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman.

Beliau berkata, SUHAKAM dilihat seakan-akan menjadi mata dan telinga kepada pihak asing.

“Mereka seolah-olah memainkan peranan pengawas bagi memastikan ilmu dan budaya setempat selari dengan kehendak falsafah peradaban Barat yang ateis.

“Justeru, Jabatan Kemajuan Islam Malaysia (JAKIM) perlu menyemak Kerangka Acuan Kerja (KAK) SUHAKAM supaya selari dengan pegangan dan prinsip kenegaraan kita,” katanya ketika dihubungi Ismaweb.net, hari ini.

Peranan utama SUHAKAM antaranya adalah untuk memupuk kesedaran dan menyediakan pendidikan yang berhubungan dengan hak asasi manusia.

Selain itu, ia juga berfungsi untuk menasihati dan membantu kerajaan dalam merumuskan perundangan dan arahan dan tatacara pentadbiran dan mensyorkan langkah-langkah perlu yang hendaklah diambil.

Sebaliknya, SUHAKAM mencetuskan perdebatan ramai pihak selepas mengiklankan pencarian penyelidik bagi kajian untuk mewujudkan perundangan bagi mengiktiraf jantina ketiga di negara ini.

Menurut iklan tersebut, projek penyelidikan itu dijangka berjalan selama lima bulan bermula dari tarikh pelantikan dengan tarikh tutup permohonan pada 30 Jun 2021.

Berikutan itu, JAKIM telah meminta SUHAKAM untuk memberi penjelasan mengenai kajian berkenaan.

Bagaimanapun, Pesuruhajaya SUHAKAM, Hishamudin Yunus berkata, pihaknya perlu diberi kebebasan untuk mengkaji keperluan undang-undang khusus bagi mengiktiraf jantina ketiga dalam negara ini.

Katanya, isu transgender adalah satu ‘medical condition’ (keadaan kesihatan) yang tidak dapat dirawat dan akan membelenggu seseorang itu seumur hidup.

Sementara itu, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary menegaskan, JAKIM perlu mendapatkan jawapan sebagai mengambil tanggungjawab menangani sesuatu isu yang menimbulkan keresahan dalam kalangan umat Islam.

Katanya, hal ini kerana pihaknya tidak mahu data-data yang dikumpulkan disalah guna untuk memberi gambaran realiti sosial yang salah, memandangkan matlamat kajian secara jelas adalah berat sebelah, iaitu ke arah memberi pengiktirafan kepada jantina ketiga.


Penting kuasai bahasa Melayu, jangan sampai calon tak fasih menang PRN

Oleh Siti Hafidah Abd Ghaffar

BANGI, 4 Rabiulakhir 1443H, Selasa – Calon yang fasih berbahasa Melayu seharusnya menjadi pilihan utama parti politik dan rakyat pada Pilihan Raya Negeri (PRN) Melaka.

Penganalisis politik Universiti Utara Malaysia (UUM), Prof Dr Mohd Azizuddin Sani menegaskan, pemilihan calon yang menguasai bahasa kebangsaan sangat penting kerana mereka perlu berbahas di Dewan Undangan Negeri (DUN) mahupun di Parlimen kelak.

“Tetapi dalam kes yang itu saya tak pasti kenapa beliau (Leong Hui Ying) tidak menjawab (soalan) sebab saya tengok satu lagi klip di mana beliau berbicara dalam Bahasa Melayu dengan agak baik.

“Jadi saya rasa tiada isu di pihak calon tersebut,” katanya dalam program bual bicara Dimensi bertajuk Calon PRN Melaka: Hipokrit atau Berwibawa yang disiarkan secara langsung di TV Pertiwi, malam ini.

Beliau berkata demikian menjawab persoalan mengenai isu tular membabitkan calon termuda Barisan Nasional (BN) pada PRN Melaka, Hui Ying yang dilihat tidak fasih berbahasa Melayu.

Menerusi video tular di laman sosial sejak Ahad, Hui Ying dilihat tergagap untuk menjawab soalan yang diajukan oleh para wartawan berkenaan tema BN pada PRN kali ini iaitu ‘Kestabilan Demi Kesejahteraan’.

Dia turut disoal mengenai pandangannya sebagai calon muda untuk bersaing dengan senior politik.

Bagaimanapun, Hui Ying dilihat teragak-agak memberikan jawapannya, sehingga perlu mendapatkan bantuan daripada orang lain untuk memberikannya idea jawapan.

Malah kedengaran dia melontarkan ayat berbahasa Cina yang bermaksud ‘saya tidak tahu’ bagi menjawab soalan wartawan tersebut.

Tidak lama selepas itu, calon kerusi MCA bagi DUN Kesidang itu membuat pengakuan bahawa dia boleh berbahasa Melayu menerusi satu lagi video berdurasi 34 saat.

Mengulas lanjut, Mohd Azizuddin berpandangan bahawa perkara ini bukan sesuatu yang baru memandangkan sebelum ini juga ada calon parti politik yang tidak boleh berbahasa Melayu menang kerusi Parlimen.

“Jadi isu perdebatan di Parlimen ketika itu dia hanya baca teks. Saya rasa tak ‘proper’ kerana kita nak lihat perdebatan isu-isu. Kalau hanya membaca teks saya rasa kita suruh siapa-siapa pun boleh jadi Ahli Parlimen.

“Peranan mereka untuk mengetuai bukan sahaja di peringkat DUN tetapi juga berbicara dan menyampaikan mesej rakyat dalam DUN itu sangat penting juga. Justeru, penguasaan Bahasa Melayu itu sangat penting,” tegasnya.


COVID-19: Malaysia catat 62 kes baharu

KUALA LUMPUR, 28 Muharram 1442H, Rabu – Jumlah kumulatif kes positif COVID-19 di Malaysia hari ini mencecah lima angka iaitu 10,031 kes selepas 62 kes baharu direkodkan, kata Ketua Pengarah Kesihatan Tan Sri Dr Noor Hisham Abdullah.

Perkembangan terkini itu menjadikan jumlah kes aktif dengan kebolehjangkitan COVID-19 adalah 668 kes.

Dr Noor Hisham berkata daripada kes baharu itu, 61 kes mendapat jangkitan dalam negara membabitkan 41 warganegara dan 20 bukan warganegara manakala satu kes import melibatkan seorang warganegara yang pulang dari India.

Sebanyak 59 kes baharu adalah di Sabah melibatkan 48 kes daripada Kluster Benteng LD termasuk 20 bukan warganegara, katanya dalam kenyataan akhbar mengenai situasi semasa jangkitan COVID-19 di dalam negara, hari ini.

Beliau berkata selain itu, kes di Sabah itu melibatkan saringan petugas kesihatan di Hospital Lahad Datu (empat kes); saringan di Pintu Masuk Antarabangsa dari Semenanjung (tiga kes); saringan di Klinik Kesihatan Lahad Datu (dua kes); dan Kluster Pulau dan di Penjara Sandakan masing-masing satu kes.

“Kedah turut mencatatkan satu kes daripada Kluster Sungai dan Pulau Pinang dengan satu kes daripada saringan kontak rapat kepada kes ke-9,397 dan kes ke-9,459. Beliau merupakan ahli keluarga kepada kedua-dua kes itu dan kesemua mereka duduk serumah,” katanya.

Dr Noor Hisham berkata terdapat 26 kes COVID-19 yang telah pulih hari ini menjadikan jumlah kumulatif kes pulih sepenuhnya daripada jangkitan penyakit itu adalah 9,235 kes atau 92.1 peratus daripada jumlah keseluruhan kes.

Tiada kematian baharu direkodkan, menjadikan jumlah yang meninggal dunia akibat pandemik itu kekal 128 kes, katanya.

Beliau berkata kes aktif, iaitu kes dengan kebolehjangkitan COVID-19 meningkat saban hari manakala kes positif COVID-19 yang sedang dirawat di Unit Rawatan Rapi (ICU) juga didapati semakin meningkat.

“Pada masa ini terdapat 15 kes positif sedang dirawat di Unit Rawatan Rapi (ICU) dengan tiga memerlukan bantuan pernafasan,” katanya.

Dr Noor Hisham berkata sekiranya situasi itu berlanjutan, fasiliti kesihatan negara perlu menampung beban yang tinggi semula.

Justeru, bagi mengelakkan daripada berlakunya situasi demikian, setiap individu daripada semua peringkat dan lapisan masyarakat perlulah memainkan peranan masing-masing dan patuh kepada prosedur operasi standard (SOP) serta nasihat-nasihat yang dikeluarkan kerajaan, katanya. – Bernama


ISMA Bangi serah surat bantahan jualan arak di kedai serbaneka

Oleh Siti Hafidah Abd Ghaffar

BANGI, 21 Ramadan 1443H, Sabtu – Kempen Malaysia Sejahtera Tanpa Arak diperhebatkan lagi dengan penyerahan surat bantahan penjualan minuman keras di beberapa kedai serbaneka di sekitar Kajang.

Ketua Biro Dakwah ISMA Bangi, Ariff Halil berkata, setakat hari ini pihaknya berjaya menyerahkan surat bantahan kepada tiga kedai serbaneka di Kajang.

“Insya-Allah kita akan sambung menyerahkan di beberapa kedai esok.

“Sekurang-kurangnya tiga hingga empat premis lagi,” katanya ketika dihubungi Ismaweb.net hari ini.

Terdahulu, kira-kira 15 pemuda turut serta dalam penyerahan surat bantahan itu kepada pengurus operasi di kawasan berkenaan.

Penyerahan surat bantahan diketuai Yang Dipertua Ikatan Muslimin ISMA Bangi, Ustaz Bilal Jailani.

Surat bantahan itu antaranya menyatakan bahawa ISMA Bangi mendapat aduan awam berkenaan wujudnya jualan arak di premis berkenaan.

“Justeru, menjadi tanggungjawab kami untuk menyuarakan bantahan terhadap aktiviti tidak sihat ini.

“Arak adalah musuh bagi seluruh manusia merentas agama dan bangsa. Ia membawa kepada penyakit sirosis, keganasan rumah tangga dan kemalangan jalan raya.

“Statistik yang dikeluarkan oleh Malaysian Institute of Road Safety Research (MIROS) mendapati purata 133 orang meninggal dunia setahun akibat kemalangan jalan raya disebabkan pemandu mabuk dari tahun 2010 hingga 2018,” katanya.

Selain itu, katanya, penjualan arak di premis juga mendedahkan pekerja muslim dengan transaksi jualan dan pengendalian arak.

Menurutnya, pembabitan umat Islam dengan arak adalah Seksyen 18 Jenayah Syariah (Selangor) 1995 dan membawa kepada denda hingga RM5,000 dan penjara tiga tahun.

“Justeru, kami dengan tegas membantah penjualan arak di premis Tuan/Puan, dan kami berharap jualan arak dapat dihentikan segera.

“Tindakan menghentikan jualan arak ini amat bermanfaat untuk komuniti kerana ia mengurangkan risiko kemalangan jalan raya, keganasan rumah tangga dan memupuk gaya hidup sihat,” katanya.


Kedah mohon PKPB tamat lebih awal

ALOR SETAR, 3 Rabiulakhir 1442H, Khamis – Kedah memohon Perintah Kawalan Pergerakan Bersyarat (PKPB) yang dilaksana selama empat minggu ditamatkan lebih awal.

Menteri Besarnya, Muhammad Sanusi Md Nor berkata, pihaknya telah mengemukakan alasan penamatan kepada Perdana Menteri, Tan Sri Muhyiddin Yassin dalam mesyuarat Majlis Keselamatan Negara (MKN) secara dalam talian semalam.

Katanya, kedudukan terkini wabak COVID-19 di Kedah turut dibentangkan kepada Muhyiddin.

Jelas beliau, pihaknya mendapati kes positif makin kurang dan berjaya membendung penularan COVID-19, bahkan setakat ini tiada kluster baharu direkodkan.

“Kluster yang diimport dari Pulau Pinang hanya babitkan daerah Kulim,” katanya seperti dilapor Sinar Harian.

Beliau berkata, Kluster Assumption membabitkan Seberang Perai Utara dan Seberang Perai Tengah di Pulau Pinang serta Kulim di Kedah.

Katanya, pihaknya turut membuat permohonan supaya kawasan perindustrian Kulim Hi-Tech Park (KHTP) membabitkan 32,000 pekerja diberikan kelonggaran bagi merancakkan semula aktiviti ekonomi negeri ini.

“Kita harap MKN pertimbangkan supaya dapat lepaskan semua daerah di Kedah, kecuali bagi kes di kawasan tertentu dengan mengecilkan skop agar aktiviti ekonomi kawasan berdekatan dapat kembali pulih,” katanya.

Menurutnya, faktor lain yang boleh dipertimbangkan termasuk kemerosotan sektor pelancongan di Pulau Langkawi yang semakin membimbangkan.

“Lebih 80 peratus aktiviti ekonomi di Langkawi bergantung kepada sektor pelancongan, kalau PKPB lebih lama pulau lagenda itu akan lebih parah. Malah sudah ada rungutan berkaitan perkara ini,” katanya.


Bersedekah ketika kita memerlukan

RASULULLAH ﷺ memuji seorang lelaki yang sanggup menyumbang dan bersedekah dalam keadaan dia kedekut kerana masih memerlukan wang tersebut. Sabda Rasulullahﷺ :

أَنْ تَصَدَّقَ وَأَنْتَ صَحِيحٌ شَحِيحٌ تَخْشَى الْفَقْرَ وَتَأْمُلُ الْغِنَى

(Sedekah yang paling besar ganjarannya ialah) Engkau bersedekah ketika sihat sedangkan hatimu berasa sangat kedekut (untuk bersedekah), jiwamu sedang takutkan kemiskinan dan engkau bercita-cita mengharapkan kekayaan. (HR al-Bukhari)

2. Ketika menghuraikan hadis ini, al-Imam al-Nawawi menjelaskan bahawa manusia pada kebiasaannya akan merasa kedekut dalam keadaan dia sihat dan bercita-cita menjadi kaya. Mereka hanya menyumbang ketika mereka sakit dan telah memenuhi cita-cita mereka sahaja.

3. Dengan itu Rasulullah ﷺ mendidik kita agar sentiasa menyumbang biarpun saat kita memerlukan wang tersebut. Bahkan kesediaan kita menyumbang saat memerlukan menunjukkan kebergantungan jiwa yang tinggi kepada Allah.

4. Al-Imam Ibn Hajar pula menjelaskan bahawa hadis ini menunjukkan keperluan bagi seseorang itu menunaikan hutang mereka saat mereka sedang sihat dan hidup. Jangan ditunggu sakit atau setelah mati baru berharap si waris menyelesaikan hutang buat diri kita.

5. Dalam musim COVID-19 ini ramai di kalangan kita yang kehilangan kerja, begitu juga yang tersekat rezeki mereka disebabkan Perintah Kawalan Pergerakan. Bantu saudara-mara kita yang kesusahan. Begitu juga orang sekeliling kita sekiranya mereka memerlukan.

Semoga Allah membimbing kita.

Dr Ahmad Sanusi Azmi


Keahlian ADUN Titi Serong gugur jika sokong undi tak percaya MB?

LARUT, 26 Rabiulakhir 1442H, Sabtu – Keahlian Ahli Dewan Undangan Negeri (ADUN) Titi Serong, Hasnul Zulkarnain Abd Munaim dalam parti Bersatu gugur secara automatik jika terbukti tidak menyokong usul undi percaya terhadap Menteri Besar Perak dalam persidangan Dewan Undangan Negeri (DUN), 4 Dis lalu.

Setiausaha Agung Bersatu Datuk Seri Hamzah Zainudin berkata telah termaktub dalam perlembagaan parti, sesiapa sahaja yang tidak bersama dalam agendanya maka keahlian akan gugur secara automatik.

“Mungkin lepas ini UMNO Perak akan hantar bukti-bukti kepada kita (Hasnul Zulkarnain tidak menyokong usul), kalau terbukti maka dia tergugur dengan sendirinya. Tindakan sama seperti yang kita pernah lakukan di peringkat nasional, tidak boleh bezakan bahagian atau negeri,” katanya.

Beliau berkata demikian kepada pemberita selepas menyampaikan bantuan ‘Bakul Kasih Amanah Ikhtiar Malaysia’ Sahabat-Sahabat Larut di Selama, dekat sini, hari ini.

Beberapa portal berita memetik Hasnul Zulkarnain sebagai berkata beliau sedang menanti tindakan daripada Bersatu selepas didakwa menolak undi percaya terhadap Datuk Seri Ahmad Faizal Azumu sebagai Menteri Besar Perak pada 4 Dis lalu.

Hasnul Zulkarnain menyertai Bersatu pada 3 Jun lalu. Sebelum itu, beliau merupakan wakil rakyat Bebas selepas meninggalkan Amanah pada 9 Mac susulan penjajaran politik di Perak yang menyaksikan Perikatan Nasional (PN) mengambil alih pemerintahan daripada Pakatan Harapan (PH).

Selain itu, Hamzah, yang juga Ahli Parlimen Larut, berkata cadangannya supaya satu gagasan besar ditubuhkan bersama antara Gabungan Perikatan Nasional (PN), Barisan Nasional (BN) dan Gabungan Parti Sarawak (GPS) dibuat berdasarkan fakta dan perasaan terbuka.

“Apabila saya lakukan ini, tidak timbul orang kata saya bangkitkan isu-isu ada ‘orang kecil makan besar’, kerana masing-masing ada tanggungjawab untuk damaikan dan satukan parti-parti yang ada,” katanya.

Beliau mengulas reaksi Naib Presiden UMNO Datuk Seri Mohamed Khaled Nordin yang berkata penubuhan gabungan selepas gabungan tidak diperlukan kerana ia hanya strategi survival untuk mendapat kekuatan daripada sokongan parti terbesar.

Sebaliknya, Mohamed Khaled berkata PN, BN dan GPS mesti membina kekuatan melalui undi dan mandat rakyat dalam Pilihan Raya Umum (PRU). – Bernama


Kuwait benar wanita sertai tentera tapi tak boleh pegang senjata

KUWAIT CITY, 17 Rejab 1443H, Sabtu – Kaum wanita di negara ini dibenarkan menyertai tentera namun perlu melalui syarat ketat termasuk mendapatkan kebenaran daripada ahli keluarga lelaki.

Mereka juga dibenarkan bertempur di medan perang namun dilarang untuk memegang senjata.

Situasi berkenaan mencetuskan kemarahan yang menyifatkan peraturan itu sebagai tidak adil dan berat sebelah.

Kementerian Pertahanan dalam masa sama mensyaratkan, semua anggota tentera wanita perlu menutup aurat dan diwajibkan bertudung.

Ketua Kebudayaan Wanita dan Komuniti Sosial Kuwait, Lulwa Saleh al-Mulla menyifatkan, arahan itu sebagai satu bentuk diskriminasi dan tidak berperlembagaan.

Beliau secara tegas berkata, tidak akan teragak-agak untuk mengambil tindakan undang-undang mewakili organisasi yang diwakilinya berikutan syarat yang tidak membenarkan golongan wanita memegang senjata.

“Kita mempunyai golongan wanita yang setia mempertahankan negara atas kerelaan mereka sendiri dan tiada sesiapa memaksa mereka kerana itu adalah bukti sayang terhadap negara.

“Kita adalah negara Islam, namun undang-undang tidak semestinya terikat dengan fatwa. Hak kebebasan sudah termaktub dalam Perlembagaan yang berdasarkan undang-undang negara,” tegasnya.

Sementara itu, seorang guru, Ghadeer al-Khashti melahirkan rasa pelik dengan syarat yang dikenakan kepada wanita untuk menyertai tentera.

“Semasa pencerobohan di Iraq, ibu saya menyembunyikan senjata di dalam abaya yang dipakainya sebagai langkah perlindungan dan bapa saya sangat memberi galakan.

“Sekarang saya tidak faham atas dasar apa mereka melihat golongan wanita sebagai lemah,” jelasnya.

Oktober tahun lalu, kementerian membenarkan golongan wanita bertempur, namun peraturan ketat dikenakan selepas dipersoal oleh penggubal undang-undang konservatif, Hamdan al-Azmi.

Hamdan mempertikaikan peranan wanita bertempur dan menyifatkan tindakan tersebut tidak sesuai dengan fitrah mereka. – Agensi


Elak pelajar pedalaman tercicir, guru perlu agih bahan mengajar

BANGI, 2 Rabiulawal 1442H, Isnin – Kaedah pengajaran secara konvensional perlu untuk memastikan pelajar yang berdepan kekangan internet atau gajet tidak tercicir sepanjang tempoh sekolah ditutup.

Presiden Ikatan Guru-Guru Muslim Malaysia (i-Guru), Ustaz Mohd Azizee Hasan berkata, guru di luar bandar atau pedalaman tiada pilihan lain dan perlu turun ke kawasan kampung untuk mengagihkan bahan mengajar atau kerja rumah kepada pelajar.

“Kerja rumah atau bahan mengajar boleh diletakkan di lokasi seperti balai raya atau pondok tertentu yang boleh diambil oleh pelajar dan kemudian diletak semula di lokasi itu untuk dikumpul guru.

“Guru masih perlu turun ke padang berjumpa pelajar, atau pelajar boleh dibenarkan datang ke sekolah seminggu sekali secara bergilir untuk menyemak tugasan diberikan bagi mengelak keciciran berlaku.

“Mungkin kerajaan boleh membenarkan balai raya atau lokasi seumpamanya digunakan untuk sesi pengajaran beberapa kali seminggu dengan prosedur operasi standard (SOP) tertentu,” katanya seperti dilapor Berita Harian hari ini.

Beliau berkata demikian ketika diminta mengulas kebimbangan Menteri Kanan (Pendidikan), Dr Mohd Radzi Jidin, bahawa isu pelajar tidak hadir ke sekolah akibat penularan COVID-19 mengundang kesan keciciran pembelajaran.

Mohd Radzi dilaporkan mahu perhatian khusus diberikan kepada purata 15 peratus pelajar yang tidak hadir ke sekolah atas beberapa alasan tertentu.

Dalam perkembangan sama, Ustaz Azizee turut mengesyorkan Kementerian Pendidikan menggunakan saluran TV Pendidikan secara lebih agresif bagi memastikan pelajar luar bandar dan pedalaman dapat terus mengikuti sesi pengajian dan tidak keciciran.

Katanya, TV Pendidikan perlu dihidupkan kerana kebanyakan pelajar memiliki televisyen.

“Jika tiada, televisyen boleh diletakkan di balai raya dan pelajar di kampung boleh datang mengikuti pelajaran dengan mematuhi SOP ditetapkan.

“Bahan mengajar boleh dihimpun daripada yang pernah dimuat naik di saluran YouTube, atau guru menyediakan bahan mengajar tersendiri yang sesuai dengan situasi pelajar masing-masing,” katanya.

Mengenai pembelajaran secara maya, Ustaz Azizee mengakui ia masih menjadi cabaran besar buat guru berikutan jumlah pelajar yang mengikutinya secara konsisten masih sedikit – berdasarkan kajian i-Guru, hanya 20 hingga 30 peratus pelajar di seluruh negara mengikuti pembelajaran secara maya.

Justeru, beliau menggesa isu akses internet dan ketiadaan gajet ditangani segera kerana masalah pandemik ini dijangka berterusan untuk dua hingga tiga tahun akan datang.

Beliau turut menggesa Kementerian Pendidikan memikirkan alternatif pengajaran dan pembelajaran bagi tahun depan kerana jika situasi sedia ada berterusan, sekolah di lokasi wabak mungkin terpaksa dibuka dan ditutup beberapa kali.

Katanya, kementerian perlu mengkaji kaedah pengajaran paling sesuai tahun depan sama ada perlu kekalkan pengajaran secara bersemuka atau ada kaedah lain yang boleh dilaksanakan.

“Kedua adalah kaedah pentaksiran peperiksaan, adakah kekal cara lama atau disediakan pelan alternatif untuk menilai pelajar kerana jika Ujian Pencapaian Sekolah Rendah (UPSR) dan Pentaksiran Tingkatan Tiga (PT3) dibatalkan lagi, ia akan mengundang keresahan ibu bapa,” katanya.


Ketua-ketua Pemuda BN nyata sokongan kepada pimpinan Ismail Sabri

KUALA LUMPUR, 21 Safar 1444H, Sabtu – Ketua-Ketua Pemuda Barisan Nasional (BN) menzahirkan sokongan kepada kepimpinan Perdana Menteri Datuk Seri Ismail Sabri Yaakob dan Pengerusi Barisan Nasional Datuk Seri Dr Ahmad Zahid Hamidi.

Naib Ketua Pemuda UMNO Selangor Amin Mohd Shukor berkata seluruh kepimpinan sayap dan akar umbi terus menyokong Ismail Sabri serta Ahmad Zahid untuk menerajui pucuk pimpinan.

“Ketua-Ketua Pemuda bukan sahaja daripada UMNO tetapi BN dan kepimpinan dari seluruh negara menzahirkan secara jelas, yang pertamanya sokongan 100 peratus kepada Ismail Sabri sebagai Perdana Menteri Keluarga Malaysia untuk meneruskan kesinambungan yang ada.

“Kita percaya dan yakin usaha yang dibuat oleh kerajaan hari ini adalah usaha yang baik untuk rakyat.

“Yang kedua, kami menzahirkan kepimpinan parti yang diterajui Ahmad Zahid sebagai antara peneraju terbaik bersama dengan Perdana Menteri untuk memikirkan perkara-perkara yang terbaik bagi rakyat,” katanya kepada pemberita pada majlis pelancaran Jentera Pemuda BN di Stadium Titiwangsa di sini hari ini.

Amin juga berkata sebarang anasir dan dakyah yang boleh menjatuhkan pucuk pimpinan perlu ditolak bagi memastikan keharmonian parti dan kesejahteraan rakyat. – Bernama


Tiada keperluan pinda had minimum perkahwinan bagi wanita

KUALA LUMPUR, 11 Jamadilawal 1443H, Khamis – Tiada keperluan untuk meminda had umur minimum perkahwinan bagi perempuan beragama Islam daripada 16 kepada 18 tahun setakat ini, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata hal itu ditetapkan dalam Mesyuarat Sekretariat Dasar Perundangan Syariah Jabatan Kemajuan Islam Malaysia (JAKIM) Bil. 1/2021 pada 22 September lepas setelah mengambil kira pandangan daripada negeri-negeri.

“Berdasarkan maklum balas dan pandangan yang diterima, kebanyakan negeri secara dasarnya bersetuju mengekalkan had umur sedia ada sebagaimana yang termaktub dalam undang-undang keluarga Islam negeri masing-masing,” katanya pada Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan P.Kasthuriraani (PH-Batu Kawan) yang ingin tahu usaha kerajaan untuk meningkatkan umur perkahwinan kepada 18 tahun dan langkah-langkah lain bagi membanteras perkahwinan bawah umur.

Menurut Idris, kerajaan telah mengambil langkah meneliti dan mengkaji cadangan supaya menaikkan umur minimum perkahwinan bagi perempuan beragama Islam daripada 16 kepada 18 tahun.

Kajian itu termasuk membentangkan cadangan tersebut dalam pelbagai forum yang melibatkan negeri seperti Majlis Dialog Undang-Undang dan Persidangan Penyelarasan Undang-Undang Syarak dan Sivil memandangkan kuasa perundangan berkaitan perkahwinan orang Islam merupakan bidang kuasa negeri.

Selain itu, Jabatan Kehakiman Syariah Malaysia (JKSM) telah mengeluarkan prosedur operasi standard (SOP) Permohonan Perkahwinan Bawah Umur melalui Surat Pekeliling Ketua Pengarah/Ketua Hakim Syarie JKSM Bilangan 1 Tahun 2018 yang berkuat kuasa pada 28 Sept 2018.

Berdasarkan statistik JKSM, jumlah kelulusan permohonan kahwin bawah umur orang Islam selepas tiga tahun pelaksanaan SOP itu menyaksikan pengurangan apabila 2,098 permohonan diluluskan dari 1 Sept 2018 hingga 31 Okt lepas, berbanding 2,885 dari 1 Sept 2015 hingga 31 Ogos 2018.


KPI 100 hari: PAS perlu buktikan ‘tok lebai’ boleh buat kerja

BANGI, 21 Muharram 1443H, Isnin – Pemimpin PAS perlu menggunakan sepenuhnya peluang 100 hari untuk membuktikan prestasi cemerlang sebagai anggota Kabinet dalam kerajaan baharu.

Pemerhati politik, Prof Dr Mohd Ridhuan Tee Abdullah berkata, PAS perlu membuktikan bahawa ‘tok lebai’ boleh buat kerja untuk menaikkan saham parti itu pada Pilihan Raya Umum Ke-15 (PRU15) nanti.

Justeru, beliau menyarankan PAS supaya mengecillkan semangat kepartian dan memfokuskan kepada semangat serta sumbangan kenegaraan.

“Kadang kala kita lihat, semangat kepartian itu terlalu tinggi sehingga menimbulkan ketaksuban.

“Semua ini hanya akan melemahkan PAS, meskipun sebahagian pemimpin telah cuba melakukan yang terbaik ketika berada dalam kerajaan,” katanya dalam tulisan di ruangan kolumnis Ismaweb.net, hari ini.

Pada masa sama, Prof Mohd Ridhuan Tee turut mengingatkan pemimpin parti itu untuk mengelakkan diri daripada sebarang kontroversi peribadi, terutama membabitkan isu harta, wanita dan takhta.

“100 hari tidak lama, sementara menunggu PRU15. Benar, saya tahu, kamu sedang menunggu mandat yang baharu, untuk mendapat lebih banyak kerusi daripada 18 yang sedia ada.

“Sekiranya kamu berjaya tunjukkan, tidak mustahil, PRU15 nanti kamu akan mendapat lebih kerusi dan boleh minta lebih banyak lagi demi maslahah ummah,” katanya.

BACA PENUH ULASAN PROF DR RIDHUAN TEE ABDULLAH DI RUANGAN KOLUMNIS ISMAWEB.NET


Australia lulus sementara vaksin Moderna untuk kanak-kanak bawah 5 tahun

SYDNEY, 19 Zulhijjah 1443H, Selasa – Moderna memaklumkan pihak berkuasa kawal selia Australia, Pentadbiran Barangan Terapeutik (TGA) meluluskan sementara vaksin mRNA COVID-19, Spikevax untuk digunakan pada kanak-kanak berumur antara enam bulan dan lima tahun.

Suntikan dos itu, sebelum ini telah diluluskan sementara di negara berkenaan untuk individu berumur enam tahun ke atas dan sebagai dos penggalak bagi mereka yang berumur 18 tahun ke atas, kata TGA dalam satu kenyataan berasingan.

Langkah itu dibuat ketika Australia memerangi wabak virus utama yang didorong oleh subvarian baharu Omicron yang sangat mudah berjangkit, BA.4 dan BA.5, dengan kemasukan ke hospital melepasi paras rekod di beberapa negara.

Dalam kenyataan itu, pihak berkuasa kawal selia berkata, kelulusan sementara adalah langkah pertama dan keputusan itu menunjukkan ‘vaksin itu telah memenuhi standard keselamatan, kualiti dan keberkesanan yang tinggi’.

Sementara itu, pihak berkuasa menjangkakan jutaan jangkitan baharu akan dicatatkan dan menggesa orang ramai memakai pelitup muka di dalam bangunan, walaupun mereka menolak sebarang sekatan yang sukar untuk membendung penularan.

Minggu lalu, Argentina dan Kanada turut meluluskan vaksin COVID-19 Moderna untuk kanak-kanak berumur enam bulan hingga lima tahun. – Agensi


95.7 peratus populasi dewasa lengkap divaksin

KUALA LUMPUR, 27 Rabiulawal 1443H, Rabu – Seramai 22,393,720 individu atau 95.7 peratus populasi dewasa di negara ini lengkap menerima suntikan vaksin COVID-19, setakat 11.59 malam tadi.

Berdasarkan data Kementerian Kesihatan Malaysia (KKM) menerusi laman COVIDNOW, sejumlah 22,885,170 individu atau 97.8 peratus pula telah menerima sekurang-kurangnya satu dos vaksin.

Semalam, sebanyak 122,142 dos vaksin harian diberikan melibatkan golongan dewasa dan remaja, menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 50,306,343 dos.

Bagi golongan kanak-kanak dan remaja berusia 12 hingga 17 tahun, setakat semalam seramai 2,171,270 individu atau 69 peratus telah lengkap menerima suntikan vaksin manakala 83.2 peratus atau 2,619,573 individu menerima sekurang-kurangnya satu dos vaksin menerusi PICK Remaja yang bermula sejak 8 Sept.

Dalam pada itu, sejumlah 56,493 dos penggalak vaksin COVID-19 diberikan semalam menjadikan jumlah kumulatif kini sebanyak 407,607 dos. – Bernama


Sultan Johor zahir penghargaan atas tambahan vaksin

JOHOR BAHRU, 1 Muharam 1443H, Selasa – Sultan Johor Sultan Ibrahim Sultan Iskandar menzahirkan penghargaan kepada kerajaan atas penambahan bekalan dua juta dos vaksin COVID-19 menerusi Program Imunisasi COVID-19 Kebangsaan (PICK).

Baginda bertitah tambahan bekalan dos vaksin itu akan mempercepatkan lagi sasaran mencapai imuniti kelompok di Johor.

“Keadaan penularan jangkitan COVID-19 dalam kalangan rakyat amat membimbangkan…dengan penambahan dos vaksin ini, kita berupaya melindungi orang ramai serta mempercepatkan sasaran imuniti kelompok.

“Saya ingin mengucapkan terima kasih kepada kerajaan atas tambahan dua juta dos vaksin kepada Johor,” titah Sultan Ibrahim dalam hantaran melalui laman Facebook rasmi baginda.

8 Ogos lepas, Menteri Kesihatan Datuk Seri Dr Adham Baba menerusi kenyataan dilaporkan berkata tambahan dua juta dos vaksin itu meliputi semua jenis vaksin COVID-19 yang mendapat kelulusan Bahagian Regulatori Farmasi Negara (NPRA) dan diagihkan ke seluruh pusat pemberian vaksin di Johor.

Terdahulu pada 5 Ogos, Sultan Ibrahim menzahirkan kekecewaan baginda mengenai kadar vaksinasi di Johor yang masih rendah. – Bernama


Visa furada: Berhati-hati sebelum duit lesap

MAKKAH, 23 Zulkaedah 1443H, Khamis – Orang ramai diingatkan supaya tidak terpedaya dengan penawaran visa furada dengan pakej yang boleh mencecah lebih RM50,000 namun tiada sebarang jaminan visa haji diluluskan kepada pemohon.

Visa furada ialah visa yang diuruskan sendiri dan dilaporkan dikeluarkan oleh Arab Saudi tanpa melibatkan jumlah kuota yang diperoleh Lembaga Tabung Haji (TH).

Ketua Rombongan Haji Malaysia, Datuk Seri Syed Saleh Syed Abdul Rahman berkata, sehingga kini Arab Saudi tidak memaklumkan mengenai pengeluaran visa furada musim haji 1443H/2022M dan mereka yang telah membuat pembayaran perlu lebih berhati-hati.

Beliau berkata, TH seringkali mengingatkan risiko haji furada apatah lagi dengan senario musim haji tahun ini yang menetapkan pelbagai syarat oleh kerajaan Arab Saudi.

Arab Saudi juga mengehadkan hanya sejuta umat Islam menunaikan ibadah haji iaitu 85 peratus melibatkan jemaah di luar Arab Saudi dan 15 peratus lagi khusus untuk mereka yang tinggal di negara itu, namun perlu mendapatkan permit serta melanggan pakej yang telah disediakan Kementerian Haji dan Umrah Arab Saudi.

“Arab Saudi menawarkan dua pakej kepada rakyat tempatan untuk menunaikan ibadah haji, pakej ini dalam lingkungan harga RM11,000 hingga RM14,000. Saya harap kita memahami suasana ini dan juga kerajaan Arab Saudi telah menyatakan supaya kita harus berhati-hati kerana memang ada pihak tertentu yang menawarkan pakej haji palsu.

“Senario ini berlaku di peringkat antarabangsa dan di Malaysia kita juga dapati ada agensi yang bukan dilesenkan oleh TH dan tidak diiktiraf TH yang menawarkan pakej kononnya visa furada. Jadi saya harap umat Islam di Malaysia tidak seharusnya terpedaya dengan iklan-iklan yang dikeluarkan ini,” katanya kepada pemberita di bangunan Abraj Al Janadriyah yang menempatkan ibu pejabat TH dan jemaah haji Malaysia.

Syed Saleh turut mengingatkan individu atau syarikat yang menawarkan visa furada tanpa lesen boleh dikenakan tindakan di bawah Akta TH iaitu kesalahan kerana mengiklan atau mengendalikan haji tanpa mempunyai lesen daripada TH.

“Kita dapati telah ramai yang terpedaya dengan skim dan iklan tersebut, jadi berhati-hatilah,” katanya yang turut menyarankan rakyat Malaysia boleh memilih 20 syarikat agensi pelancongan atau yang dikenali sebagai Pengelola Jemaah Haji (PJH) untuk mengendalikan ibadah haji secara pakej.

Syarikat PJH menyediakan pelbagai pakej antara harga RM35,000 ke atas dan ia merupakan kuota yang sememangnya diperoleh untuk TH dan Malaysia.

Sementara itu, tinjauan Bernama menerusi media sosial mendapati promosi berkaitan visa furada semakin rancak dilakukan oleh pihak tidak bertanggungajwab yang menjanjikan bakal jemaah berlepas pada 5 Julai.

Promosi itu agak meragukan kerana Arab Saudi telah menetapkan penerbangan terakhir bagi haji adalah pada 4 Julai apatah lagi ia semakin hampir dengan Hari Wukuf.

Pihak itu yang dihubungi menerusi WhatsApp juga memaklumkan menyasarkan 80 orang dengan pakej RM38,000 hingga RM56,000 serta meminta bayaran pendahuluan RM15,000 pada kadar segera kononnya untuk urusan visa di Kedutaan Arab Saudi.

Meskipun meminta deposit, wakil syarikat itu menegaskan bahawa peluang ke Tanah Suci hanyalah 50-50, dan sekiranya gagal, wang akan dikembalikan pada tempoh yang tidak dapat dipastikan atau pemohon boleh membuat aduan kepada pihak berkuasa berdasarkan resit yang akan diserahkan.

Justeru, orang ramai yang telah membuat bayaran visa furada sebaiknya melakukan pemeriksaan lanjut dan sepertimana yang dikatakan Syed Saleh, bimbang bayaran yang dibuat akan hangus begitu sahaja.-  Bernama


Rayuan Zakir Naik ditolak, kes saman akan didengarkan

PUTRAJAYA, 29 Jamadilawal 1443H, Isnin – Perbicaraan kes saman fitnah yang difailkan oleh penceramah bebas Dr Zakir Naik terhadap bekas Ahli Dewan Undangan Negeri (ADUN) Batu Uban S. Raveentharan akan didengar di Mahkamah Tinggi Pulau Pinang.

Ia susulan keputusan Mahkamah Persekutuan hari ini yang menolak permohonan Dr Zakir untuk kebenaran merayu selepas membenarkan bantahan awal peguam Raveentharan iaitu Datuk T. Tharumarajah, Kernail Singh dan Asmeeta Rajendran.

Hakim Mahkamah Persekutuan Datuk Vernon Ong Lam Kiat berkata keputusan Mahkamah Rayuan pada Ogos tahun lepas adalah berdasarkan bantahan awal yang dikemukakan pada pendengaran rayuan itu dan Mahkamah Rayuan tidak meneruskan untuk mendengar merit rayuan itu.

“Oleh itu, usul kebenaran merayu kepada Mahkamah Persekutuan sekarang terhadap keputusan Mahkamah Rayuan yang menolak rayuan itu adalah berdasarkan bantahan awal yang dibangkitkan oleh responden (Raveentharan) di Mahkamah Rayuan,” katanya.

Beliau berkata kebenaran tidak boleh diberikan di bawah Seksyen 96 Akta Mahkamah Kehakiman 1964 kerana permohonan kebenaran merayu mestilah berkaitan dengan perkara di Mahkamah Tinggi dalam bidang kuasa asalnya. – Bernama


Palestin: 3 masjid utama Jakim laksana doa Qunut Nazilah

BANGI, 18 Ramadan 1443H, Rabu – Tiga masjid utama di bawah Jabatan Kemajuan Islam Malaysia (Jakim) melaksanakan bacaan doa Qunut Nazilah ketika solat witir setiap malam bermula hari ini, khusus untuk keselamatan dan keamanan di Palestin.

Tiga masjid utama berkenaan adalah Masjid Negara, Kuala Lumpur serta Masjid Putra dan Masjid Tuanku Mizan Zainal Abidin di Putrajaya.

Ketua Pengarah Jakim, Datuk Hakimah Mohd Yusoff berkata, pihaknya juga memohon kerjasama Majlis Agama Islam Negeri (MAIN) dan Jabatan Agama Islam Negeri di seluruh Malaysia untuk turut sama mengadakan bacaan doa Qunut Nazilah di semua masjid serta surau di bawah seliaan masing-masing.

“Umum mengetahui bahawa konflik di Palestin telah berlangsung sejak sekial lama.

“Terkini, Masjidil Aqsa diceroboh dalam keadaan umat Islam sedang memberi tumpuan beribadah di bulan Ramadan yang mulia ini,” katanya dalam kenyataan, hari ini.

Serentak itu, Jakim menyeru seluruh Keluarga Malaysia untuk sama-sama terus berdoa supaya negara Malaysia sentiasa kekal aman, makmur dan sejahtera, katanya.


JAS kesan 52 pelanggaran EIA di projek kuari sekitar Manjung

BERUAS, 21 Jamadilakhir 1442H, Rabu – Sebanyak sembilan kuari dengan enam daripadanya beroperasi di Hutan Simpan Kekal (HSK) Segari Melintang, dikesan melanggar 52 syarat kelulusan Laporan Impak Alam Sekitar (EIA) dalam Op Gempur Kuari yang dijalankan di sekitar daerah Manjung, sejak semalam.

Pengerusi Jawatankuasa Kesihatan, Sains, Alam Sekitar dan Teknologi Hijau Perak Mohd Akmal Kamarudin berkata selebihnya, projek kuari itu merupakan kuari yang beroperasi di kawasan persendirian di sekitar daerah Manjung.

Beliau berkata, hasil pemeriksaan lanjut dalam operasi yang dijalankan Jabatan Alam Sekitar (JAS) Perak sehingga hari ini, pihaknya telah mengeluarkan sembilan arahan di lapangan dan 12 notis arahan.

“Antara kesalahan yang dikesan ialah gagal menyediakan kawalan hakisan dan kelodakan yang berkesan, serta gagal menyediakan sistem tertutup pemindahan batuan.

“Kita juga akan membuka 10 kertas siasatan untuk tujuan pendakwaan, dan dua projek kuari di kawasan HSK Segari juga diberi perintah berhenti kerja mengikut Akta Kualiti Alam Sekeliling 1974,” katanya pada sidang media selepas Op Gempur Kuari di Dewan Orang Ramai Kampung Sungai Batu, Pantai Remis di sini hari ini.

Mohd Akmal berkata, dua projek yang dikenakan perintah berhenti kerja itu adalah di kawasan berhampiran lokasi yang terjejas di alur air bermusim di Segari dan Pantai Teluk Akuan, Segari.

“Perintah henti kerja ini kita keluarkan untuk menghalang projek kuari berkenaan daripada terus beroperasi dan dalam tempoh itu, mereka perlu melaksanakan kerja-kerja baik pulih,” katanya.

Katanya selain itu, sebanyak 42 kompaun telah dikeluarkan bernilai keseluruhan RM84,000 atas pelbagai kesalahan.

“Hampir kesemua kuari itu telah beroperasi sejak lebih 20 tahun lepas dan mempunyai kelulusan EIA daripada JAS, namun kita dapati telah berlaku pelanggaran syarat berkenaan,” katanya.

Mohd Akmal berkata Op Kuari itu akan diteruskan bagi memastikan pihak pemaju menjalankan operasi dan kerja-kerja tanah mengikut kehendak perundangan yang telah ditetapkan dan memastikan kepentingan alam sekitar diberi perhatian.

Sementara itu, mengulas mengenai pantai Teluk Akuan yang terjejas akibat aktiviti kuari, beliau berkata hasil siasatan mendapati, berlaku pemendapan kelodak atau sedimen di alur air di kawasan berkenaan.

“Ketika pemeriksaan mendapati air adalah jernih cuma sedimen berlaku di alur air sungai berdekatan dan warnanya juga menunjukkan kesan sedimen,” katanya. – Bernama


Polis buka KEP kes kekecohan di KLIA

BANGI, 13 Zulhijjah 1444H, Ahad – Insiden kekecohan membabitkan Menteri Pelancongan, Seni dan Budaya, Datuk Sri Tiong King Sing pada Khamis lalu sedang disiasat pihak polis mengikut Kertas Enkuiri Polis (KEP).

Ketua Polis Selangor, Datuk Hussein Omar Khan berkata, siasatan polis pada masa ini tertumpu untuk memastikan sah wujud sebarang kesalahan oleh mana-mana pihak yang terlibat dalam insiden itu.

Beliau berkata, pihak polis mempunyai kuasa untuk memanggil mana-mana pihak dan diambil keterangan bagi membantu siasatan.

“Pada peringkat ini, kita sedang mengenal pasti individu yang akan kita panggil untuk dirakam keterangan sebelum tindakan lanjut diambil,” katanya.

Hussein berkata, pihaknya setakat ini hanya menerima satu laporan polis yang dibuat oleh orang awam berhubung dakwaan ‘pencerobohan’ dilakukan King Sing.

Terdahulu, media melaporkan seorang menteri didakwa menceroboh masuk ke balai ketibaan antarabangsa Lapangan Terbang Antarabangsa Kuala Lumpur (KLIA) bagi membebaskan pelawat China yang ditahan Jabatan Imigresen Malaysia (JIM), pada Khamis.

King Sing kemudian tampil mempersoal siapa sebenarnya yang menyalah guna kuasa dalam kejadian itu, sama ada beliau atau pun pegawai Imigresen bertugas.

Mengaku dirinya terbabit dalam insiden berkenaan, King Sing mendakwa kejadian yang tular itu juga secara tidak langsung telah membuka kepada pendedahan amalan gejala rasuah membabitkan pihak berkuasa terhadap seorang pelancong wanita warga China.

Jelasnya, beliau tidak pernah menyalahgunakan kuasa untuk membebaskan wanita asing seperti yang didakwa, sebaliknya mendakwa pelancong dari China itu ditahan JIM tanpa sebarang sebab.

Katanya, wanita itu ditahan kerana didakwa tidak mempunyai butiran tempat tinggal dan tiada tiket pulang semula ke negara asal.


Meski berdepan serangan Zionis, 100,000 penduduk Palestin tetap tunai solat Aidilfitri

BAITULMAQDIS, 1 Syawal 1442H, Khamis – Ratusan ribu umat Islam Palestin menunaikan solat Sunat Hari Raya Aidilfitri di perkarangan Masjid Al-Aqsa hari ini.

Meskipun berdepan serangan dari penjajah Israel, imej dan video menunjukkan kira-kira 100,000 jemaah berkumpul di tempat suci ketiga umat Islam untuk menunaikan solat sunat Aidilfitri.

Sebelum ini, perkarangan Masjid Al-Aqsa menyaksikan keganasan yang dicetuskan rejim Israel ke atas jemaah Palestin yang mencederakan ratusan orang.

Keadaan semakin tegang selepas pengusiran Israel terhadap warga Palestin dari sebuah daerah di Baitulmaqdis Timur – yang mana negara pengganas itu melihat sebagai sebahagian ibu kota abadi namun dianggap diduduki oleh Pertubuhan Bangsa-Bangsa Bersatu (PBB).

Minggu lalu, mahkamah Israel memerintahkan pengusiran keluarga Palestin.

Rakyat Palestin yang mengadakan bantahan sebagai tanda solidariti ke atas penduduk di Sheikh Jarrah bagaimanapun menjadi sasaran serangan ganas Israel. – Agensi


Malapetaka! 96,000 wanita gugur janin setiap tahun di Malaysia

BANGI, 5 Safar 1442H, Rabu – Statistik yang menyaksikan seramai 96,000 wanita menjalani pengguguran janin setiap tahun di Malaysia, adalah satu malatapeka kepada negara.

Lebih membimbangkan apabila sebanyak 240 klinik dilaporkan menawar pengguguran janin di seluruh negara, kata Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

“Sebanyak 50,000 hingga 55,000 kes bayi tidak sah taraf dilahirkan di Malaysia menurut JPN.

“Sebanyak 1,010 kes buang bayi juga dilaporkan di antara 2010 hingga April 2019 (atau 100 kes setahun), seperti dilaporkan PDRM.

“Semua angka ini mempunyai sumber dari institusi rasmi yang berdaftar di Malaysia,” katanya dalam kenyataan, hari ini.

Prof Zainur Rashid menegaskan, punca utama yang menyumbang kepada kadar statistik berkenaan adalah perbuatan zina yang berleluasa.

“Sejak dahulu telah saya suarakan bencana sosial atau malapetaka sosial negara, namun tidak kelihatan mendapat sambutan dari kalangan pemimpin negara.

“Pelbagai cubaan telah diusahakan. Semoga Allah selamatkan rakyat dan negara ini,” katanya.


Jangan politikkan proklamasi darurat

KUALA LUMPUR, 13 Jamadilakhir 1442H, Selasa – Pengisytiharan Proklamasi Darurat bagi mengekang pandemik COVID-19 tidak seharusnya dipolitikkan dan konteks kepentingannya perlu difahami, kata Menteri Kanan (Keselamatan), Datuk Seri Ismail Sabri Yaakob.

Katanya, proklamasi itu bagi memudah cara dan memperkasa segala tindakan kerajaan dalam mengawal penularan virus dengan membuat ordinan baharu tanpa perlu melalui proses penggubalan undang-undang di Parlimen yang mengambil masa.

“Bila kita isytihar darurat, kita boleh buat undang-undang di bawah ordinan darurat untuk tingkatkan kompaun. Contohnya, mungkin denda terhadap syarikat yang melanggar peraturan dinaikkan dan perkara itu sedang dikaji oleh Jabatan Peguam Negara (AGC).

“Undang-undang ini juga bertujuan mencegah berlaku kesalahan yang berulang. Sekiranya dinaikkan jumlah denda, mungkin individu atau syarikat akan berasa takut untuk mengulangi kesalahan sama,” katanya dalam temu bual eksklusif dengan Bernama, baru-baru ini.

Pada 12 Januari lepas, Istana Negara dalam satu kenyataan memaklumkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.

Perdana Menteri, Tan Sri Muhyiddin Yassin dalam pengumuman khas darurat pada hari sama menjelaskan, jemaah menteri telah menasihati Yang di-Pertuan Agong mengeluarkan proklamasi darurat bagi seluruh negara menurut Perkara 150(1) Perlembagaan Persekutuan, berkuat kuasa 11 Januari 2021 hingga 1 Ogos 2021.

Perkara 150(1) itu antara lainnya memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.

Kerajaan awam akan terus berfungsi seperti biasa di peringkat persekutuan dan negeri sepanjang tempoh pelaksanaan darurat, malah jentera pentadbiran Kerajaan Persekutuan serta negeri tidak akan terganggu dengan pengisytiharan proklamasi darurat.

Ismail Sabri berkata, penyediaan draf ordinan oleh AGC berjalan lancar dan dijangka diumumkan dalam masa terdekat dan sebaik diumumkan, penguatkuasaan ordinan berkenaan adalah muktamad dan serta-merta.

“Peguam Negara akan draf cadangan (undang-undang) dan dibentang kepada Majlis Keselamatan Negara (khas untuk darurat). Kalau ordinan itu dipersetujui, ia akan dipersembahkan kepada Yang di-Pertuan Agong. Sejurus diperkenan oleh Yang di-Pertuan Agong ia akan menjadi undang-undang,” katanya menjelaskan mengenai proses draf ordinan tersebut.

Ordinan membolehkan Akta Pencegahan dan Pengawalan Penyakit Berjangkit 1988 (Akta 342) dipinda bagi membendung, meningkatkan keberkesanan termasuk meningkatkan penalti atau hukuman ke atas sesiapa yang melanggar undang-undang dan peraturan berkaitan, dan ia berkuat kuasa sepanjang tempoh darurat sahaja.

Ismail Sabri berkata, AGC juga sedang mengkaji pelaksanaan undang-undang di bawah Akta Standard Minimum Perumahan, Penginapan dan Kemudahan Pekerja 1990 (Akta 446) iaitu bagi menyediakan penginapan kepada pekerja asing dengan mematuhi spesifikasi yang ditetapkan.

“Banyak kes COVID-19 dilaporkan berlaku dalam kalangan pekerja kilang akibat isu perumahan yang sesak dan jangkitan mudah berlaku. Syarikat mahu untung besar namun kebajikan pekerja tidak dititikberatkan. Di bawah ordinan ini, kami mungkin akan berikan syarat atau arahan menyediakan perumahan selesa dan tindakan akan diambil sekiranya ingkar,” katanya.

Ketika ini, sebagai langkah mengurangkan jangkitan COVID-19, kerajaan juga mewajibkan majikan untuk memastikan pekerja asing yang digajikan mereka menjalani ujian saringan COVID-19 bermula 1 Jan.

“Setakat ini, lebih 100,000 pekerja asing di sektor perkilangan telah menjalani ujian saringan dan Kementerian Sumber Manusia (KSM) menyasarkan 880,000 pekerja asing di sektor ini selesai menjalani ujian saringan,” katanya.

Ismail Sabri yang juga Pengerusi Jawatankuasa Kabinet Mengenai Pekerja Asing sebelum ini dilaporkan berkata, Perakuan Penginapan akan menjadi prasyarat kepada majikan yang berhasrat mengambil pekerja asing baharu berkuat kuasa 1 Julai 2021.

Katanya, sebelum majikan membuat permohonan membawa masuk pekerja asing, majikan perlu mendapatkan Perakuan Penginapan daripada KSM bagi membolehkan Jabatan Imigresen mengeluarkan visa. – Bernama


SENARAI CALON BN PRU15

KUALA LUMPUR, 7 Rabiulakhir 1444H, Rabu – Berikut adalah senarai bakal calon Barisan Nasional (BN) bagi kerusi Parlimen di Semenanjung pada Pilihan Raya Umum ke-15 (PRU15) yang diumumkan Pengerusi BN, Datuk Seri Ahmad Zahid Hamidi di Pusat Dagangan Dunia (WTC) di sini malam tadi.

PERLIS
P001 Padang Besar – Datuk Zahida Zarik Khan
P002 Kangar – Datuk Dr Fathul Bari Mat Jahya
P003 Arau – Datuk Rozabil Abd Rahman

KEDAH
P004 Langkawi – Datuk Armishah Siraj
P005 Jerlun – Datuk Othman Aziz
P006 Kubang Pasu – Datuk Hasmuni Hassan
P007 Padang Terap – Datuk Seri Mahdzir Khalid
P008 Pokok Sena – Noran Zamini Jamaluddin
P009 Alor Setar – Tan Chee Hiong
P010 Kuala Kedah – Datuk Dr Mashitah Ibrahim
P011 Pendang – Datuk Suraya Yaacob
P012 Jerai – Datuk Seri Jamil Khir Baharom
P013 Sik – Maizatulakmam Othman @ Ibrahim
P014 Merbok – Datuk Shaiful Hazizy Zainol Abidin
P015 Sungai Petani – Datuk Shahanim Mohamad Yusoff
P016 Baling – Datuk Seri Abdul Azeez Abdul Rahim
P017 Padang Serai – Datuk C Sivaraj
P018 Kulim-Bandar Baharu – Datuk Muhar Hussain

KELANTAN
P020 Pengkalan Chepa – Mohd Hafiezulniezam Mohd Hasdin
P021 Kota Bharu – Datuk Rosmadi Ismail
P022 Pasir Mas – Datuk Ab Ghani Harun
P023 Rantau Panjang – Zulkarnain Yusoff
P024 Kubang Kerian – Datuk Nurul Amal Mohd Fauzi
P025 Bachok – Datuk Mohd Zain Yasim
P026 Ketereh – Marzuani Ardila Ariffin
P027 Tanah Merah – Bakri @ Mohd Bakri Mustapha
P028 Pasir Puteh – Datuk Zawawi Othman
P029 Machang – Datuk Ahmad Jazlan Yaakub
P030 Jeli – Norwahida Patuan
P031 Kuala Krai – Datuk Mohamed Zulkepli Omar
P032 Gua Musang – Tengku Razaleigh Hamzah

TERENGGANU
P033 Besut – Datuk Nawi Mohamad
P034 Setiu – Datuk Abdul Rahman Mat Yasin
P036 Kuala Terengganu – Datuk Mohd Zubir Embong
P037 Marang – Jasmira Othman
P038 Hulu Terengganu – Datuk Rozi Mamat
P039 Dungun – Nurhisam Johari
P040 Kemaman – Datuk Seri Ahmad Said

PULAU PINANG
P041 Kepala Batas – Datuk Seri Reezal Merican Naina Merican
P042 Tasek Gelugor – Datuk Muhamad Yusoff Mohd Noor
P043 Bagan – Dr Tan Chuan Hong
P044 Permatang Pauh – Datuk Mohd Zaidi Mohd Said
P045 Bukit Mertajam – Tan Yang Pang
P046 Batu Kawan – Datuk Tan Lee Huat
P047 Nibong Tebal – Datuk Seri R Thanenthiran
P048 Bukit Bendera – Razalif Mohamad Zain
P049 Tanjong – Tan Kim Nee
P050 Jelutong – Datuk T Loganathan
P051 Bukit Gelugor – Wong Chin Chong
P052 Bayan Baru – Saw Yee Fung
P053 Balik Pulau – Datuk Shah Headan Ayoob Hussain Shah

PERAK
P054 Gerik – Datuk Dr Asyraf Wajdi Dusuki
P055 Lenggong – Datuk Seri Dr Shamsul Anuar Nasarah
P056 Larut – Datuk Mohammad Kazim Elias
P057 Parit Buntar – Imran Mohd Yusof
P058 Bagan Serai – Zul Helmi Ghazali
P059 Bukit Gantang – Mohammad Sollehin Mohamad Tajie
P060 Taiping – Neow Choo Seong
P061 Padang Rengas – Mohd Arrif Abdul Majid
P062 Sungai Siput – Tan Sri S Vigneswaran
P063 Tambun – Datuk Aminuddin Md Hanafiah
P064 Ipoh Timor – Ng Kai Cheong
P065 Ipoh Barat – Low Guo Nan
P066 Batu Gajah – Teoh Chin Chong
P067 Kuala Kangsar – Maslin Sham Razman
P068 Beruas – Ding Siew Chee
P069 Parit – Datuk Mohd Nizar Zakaria
P070 Kampar – Datuk Lee Chee Leong
P071 Gopeng – Ting Zhao Song
P072 Tapah – Datuk Seri M Saravanan
P073 Pasir Salak – Khairul Azwan Harun
P074 Lumut – Datuk Seri Zambry Abd Kadir
P075 Bagan Datuk – Datuk Seri Dr Ahmad Zahid Hamidi
P076 Teluk Intan – Datuk T Murugiah
P077 Tanjong Malim – Datuk Dr Mah Hang Soon

PAHANG
P078 Cameron Highlands – Datuk Ramli Mohd Noor
P079 Lipis – Datuk Seri Abdul Rahman Mohamad
P080 Raub – Datuk Chong Sin Woon
P081 Jerantut – Datuk Mohd Zukarmi Abu Bakar
P082 Indera Mahkota – Datuk Quek Tai Seong
P083 Kuantan – Datuk Ab Hamid Mohd Nazahar
P084 Paya Besar – Datuk Mohd Shahar Abdullah
P085 Pekan – Datuk Seri Sh Mohmed Puzi Sh Ali
P086 Maran – Datuk Seri Shahaniza Shamsuddin
P087 Kuala Krau – Datuk Seri Dr Ismail Mohamed Said
P088 Temerloh – Datuk Seri Mohd Sharkar Shamsudin
P089 Bentong – Tan Sri Liow Tiong Lai
P090 Bera – Datuk Seri Ismail Sabri Yaakob
P091 Rompin – Datuk Seri Hasan Arifin

SELANGOR
P092 Sabak Bernam – Datuk Dr Abd Rahman Bakri
P093 Sungai Besar – Datuk Seri Jamal Md Yunos
P094 Hulu Selangor – Datuk T Mohan
P096 Kuala Selangor – Tengku Datuk Seri Zafrul Tengku Abdul Aziz
P097 Selayang – Chan Wun Hoong
P098 Gombak – Datuk Megat Zulkarnain Omardin
P099 Ampang – Ivone Low Yi Wen
P100 Pandan – Datuk Leong Kok Wee
P101 Hulu Langat – Datuk Johan Abd Aziz
P102 Bangi – Datuk Hoh Hee Lee
P103 Puchong – Datuk Seri Syed Ibrahim Kader
P104 Subang – Dr Kow Cheong Wei
P105 Petaling Jaya – Chew Hian Tat
P106 Damansara – Tan Gim Tuan
P107 Sungai Buloh – Khairy Jamaluddin
P108 Shah Alam – Hizatul Isham Abdul Jalil
P109 Kapar – Muhammad Noor Azman @ Noor Hizam
P110 Klang -Tee Hooi Ling
P111 Kota Raja – D Kajendran
P112 Kuala Langat – Datuk M. Mohana
P113 Sepang – Anuar Basiran

WP KUALA LUMPUR
P115 Batu – A Kohilan Pillay
P116 Wangsa Maju – Datuk Seri Dr Mohd Shafei Abdullah
P117 Segambut – Datuk Daniel Ling Sia Chin
P118 Setiawangsa – Datuk Seri Izudin Ishak
P119 Titiwangsa – Datuk Seri Johari Abdul Ghani
P120 Bukit Bintang – Tan Teik Peng
P121 Lembah Pantai – Datuk Ramlan Shahean @ Askolani
P122 Seputeh – Lee Kah Hing
P123 Cheras – Chong Yew Chuan
P124 Bandar Tun Razak – Datuk Chew Yin Keen

WP PUTRAJAYA
P125 Putrajaya – Datuk Seri Tengku Adnan Tengku Mansor

NEGERI SEMBILAN
P126 Jelebu – Datuk Seri Jalaludin Alias
P128 Seremban – Wong Yin Ting
P130 Rasah – Ng Kian Nam
P131 Rembau – Datuk Seri Mohamad Hasan
P132 Port Dickson – Datuk P Kamalanathan
P133 Tampin – Datuk Mohd Isam Mohd Isa

MELAKA
P134 Masjid Tanah – Abdul Hakim Abdul Wahid
P135 Alor Gajah – Shahril Sufian Hamdan
P136 Tangga Batu – Datuk Lim Ban Hong
P137 Hang Tuah Jaya – Datuk Mohd Ridhwan Mohd Ali
P138 Kota Melaka – Kon Qi Yao
P139 Jasin – Datuk Roslan Ahmad

JOHOR
P140 Segamat – Tan Sri M Ramasamy
P141 Sekijang – Md Salleheen Mohamad
P142 Labis – Datuk Chua Tee Yong
P143 Pagoh – Datuk Razali Ibrahim
P144 Ledang – Datuk Dr Hamim Samuri
P145 Bakri – Lee Ching Yong
P146 Muar – Mohd Helmy Abd Latif
P147 Parit Sulong – Datuk Seri Dr Noraini Ahmad
P148 Ayer Hitam – Datuk Seri Dr Wee Ka Siong
P149 Sri Gading – Datuk Mohd Lassim Burhan
P150 Batu Pahat – Ishak @ Mohd Farid Siraj
P151 Simpang Renggam – Datuk Hasni Mohammad
P152 Kluang – Gan Ping Shou @ Gan Ping Sieu
P153 Sembrong – Datuk Seri Hishammuddin Tun Hussein
P154 Mersing – Datuk Abdul Latif Bandi
P155 Tenggara – Manndzri Nasib
P156 Kota Tinggi – Datuk Seri Mohamed Khaled Nordin
P157 Pengerang – Datuk Seri Azalina Othman Said
P158 Tebrau – Datuk Wong Siaw Ting
P159 Pasir Gudang – Noor Azleen Ambros
P160 Johor Bahru – Johan Arifin Mohd Ropi
P161 Pulai – Datuk Nur Jazlan Mohamed
P162 Iskandar Puteri – Datuk Teoh Sew Hock
P163 Kulai – Chua Jian Boon
P164 Pontian – Datuk Seri Ahmad Maslan
P165 Tanjung Piai – Datuk Seri Dr Wee Jeck Seng

– Bernama